text:
समाजवाद
समाजवाद (Socialism) एक आर्थिक-सामाजिक दर्शन छी । समाजवादी व्यवस्थामे धन-सम्पत्तिकें स्वामित्व आ वितरण समाजक नियन्त्रणक अधीन रहैत अछि । आर्थिक, सामाजिक आ वैचारिक प्रत्ययकें तौर पर समाजवाद निजी सम्पत्ति पर आधारित अधिकारसभकें विरोध करैत अछि । ओकर एक बुनियादी प्रतिज्ञा एहो अछि की सम्पदाकें उत्पादन आ वितरण समाज वा राज्यक हाथमे होनाए चाही । राजनीतिकें आधुनिक अर्थमे समाजवादकें पूँजीवाद या मुक्त बाजारक सिद्धान्तक विपरीत देखल जाइत अछि । एक राजनीतिक विचारधाराक रूपमे समाजवाद युरोपमे अठारहम आ उन्नैसम शताब्दीमे निर्माण भेल उद्योगीकरणक अन्योन्यक्रियामे विकसित भेल अछि ।
ब्रिटिश राजनीतिक विज्ञानी हेराल्ड लास्कीद्वारा कहियो समाजवादकें एक एहन टोपी कहने छल जकरा कियो अपन अनुसार पहिन लैत अछि । समाजवादक विभिन्न प्रकार लस्कीकें ई चित्रणकें बहुतेक सीमाधरि रूपायित करैत अछि । समाजवादक एक प्रकार विघटित भऽ चुकल सोभियत सङ्घक सर्वसत्तावादी नियन्त्रणमे चरितार्थ होइत अछि जहिमे मानवीय जीवनक हर सम्भव पहलूकें राज्यक नियन्त्रणमे लाबैक आग्रह कएल गेल अछि । ओकर दोसर प्रकार राज्यक अर्थव्यवस्थाकें नियमनद्वारा कल्याणकारी भूमिका निर्वाहक मन्त्र दैत अछि । भारतमे समाजवादक एक भिन्न प्रकारक शुत्रीकरणक कोशिश कएल गेल अछि । राममनोहर लोहिया, जय प्रकाश नारायण आ नरेन्द्र देवक राजनीतिक चिन्तन आ व्यवहार सँ बाहर आबि प्रत्ययकें 'गाँधीवादी समाजवाद' कऽ संज्ञा देल जाएत अछि ।
समाजवाद अङ्ग्रेजी आ फ्रान्सेली शब्द 'सोसलिज्म' कऽ हिन्दी रूपान्तर छी । १९हम शताब्दीक पूर्वार्धमे ई शब्दक प्रयोग व्यक्तिवादक विरोधमे आओर ओ विचारसभक समर्थनमे कएल जाइत छल जकर लक्ष्य समाजक आर्थिक आ नैतिक आधारकें परिवर्तन छल आ जे जीवनमे व्यक्तिगत नियन्त्रणक स्थान सामाजिक नियन्त्रण स्थापित करनाए चाहैत छल ।
समाजवाद शब्दक प्रयोग अनेक आओर कहियो काल परस्पर विरोधी प्रसङ्गमे कएल जाइत अछि; उदाहरणक लेल समूहवाद अराजकतावाद, आदिकालीन कबायली साम्यवाद, सैन्य साम्यवाद, इसाई समाजवाद, सहकारितावाद, आदि - एतय धरि की नात्सी दलक पूरा नाम 'राष्ट्रिय समाजवादी दल' छल ।
समाजवादक परिभाषा करनाए कठिन अछि । ई सिद्धान्त तथा आन्दोलन, दुनू अओर ई विभिन्न ऐतिहासिक आ स्थानीय परिस्थितिसभमे विभिन्न रूप धारण करैत अछि । मूलत: ई ओ आन्दोलन छी जे उत्पादनक मुख्य साधनसभक समाजीकरण पर आधारित वर्गविहीन समाज स्थापित करवाक लेल प्रयत्नशील अछि आ जे मजदूर वर्गक एकर मुख्य आधार बनाबैत अछि, कियाकी ओ ई वर्गकें शोषित वर्ग मानैत अछि जकर ऐतिहासिक कार्य वर्गव्यवस्थाकें अन्त करनाए अछि ।
इतिहास[सम्पादन करी]
आदिकालीन साम्यवादी समाजमे मनुष्य पारस्परिक सहयोगद्वारा आवश्यक चीजसभक प्राप्ति आ प्रत्येक सदस्यक आवश्यकतानुसार ओकर आपसमे बँटवारा करैत छल । मुदा ई साम्यवाद प्राकृतिकें छल; मनुष्यक सचेत कल्पना पर आधारित नै छल । आरम्भक इसाई पादरीसभक रहन-सहनक ढङ्ग बहुत किछ साम्यवादी छल, ओ एक सङ्ग आ समान रूपसँ रहैत छल, मुदा ओकर आय स्रोत धर्मावलम्बीसभक दान छल आ ओकर आदर्श जनसाधारणक लेल नै, नै तँ मात्र पादरीसभधरि सीमित छल । ओकर उद्देश्य सेहो आध्यात्मिक छल, भौतिक नै । ई बात मध्यकालीन इसाई साम्यवादक सम्बन्धमे सेहो सही अछि । पेरु देशक प्राचीन इन्का सभ्यताकें 'सैन्य साम्यवाद' कऽ संज्ञा देल जाइत अछि, मुदा ओकर आधार सैन्य सङ्गठन छल आ ओ व्यवस्था शासक वर्गक हितसाधन करैत छल । नगरपालिकाद्वारा लोकसेवासभक साधनसभक प्राप्त करनाए, अथवा देशक उन्नतिक लेल आर्थिक योजनासभक प्रयोग मात्रक समाजवाद नै कहल जाए सकैत अछि, कियाकी ओ आवश्यक नै अछि की ओकरद्वारा पूँजीवादकें हानी होए । नात्सी दलद्वारा बैङ्कसभकें राष्ट्रियकरण कएल गेल छल मुदा पूँजीवादी व्यवस्था अक्षुण्ण रहल छल ।[१][२][३]
समाजवादक भावनात्मक ढाँचा गढ़ऽ में इङ्ल्यान्डमे सत्रहम शताब्दीक समय इसाई धर्मक दायरामे विकसित लेवलर्स तथा डिग्गर्स आ सोलहम आ सत्रहम शताब्दीक मध्य युरोपमे विकसित होमए वाला एनाब्यापटिस्ट जका र्याडिकल आन्दोलनसभक महत्वपूर्ण भूमिका रहल अछि ।[४][५][६][७][८][९] मुदा समाजवादक आधुनिक आ औपचारिक परिकल्पना फ्रान्सेली विचारकसभ साई-सिमोन आ चार्ल्स फुरिएर तथा ब्रिटिश चिन्तक राबर्ट ओभेनक निष्पत्ति सँ निकलैत अछि । समाजवादक ई शुरुआती विचारक व्यक्तिवाद आ प्रतिस्पर्द्धाक स्थान आपसी सहयोग पर आधारित समाजक कल्पना करैत छल । हुनका विश्वास छल की मानवीय स्वभाव आ समाजक विज्ञान लाधि सामाजिक अर्थकें बेहतर रूप देल जाए सकैत अछि । मुदा वाञ्छित सामाजिक रूपसभक ठोस ब्योरा, ओकरा प्राप्त करवाक रणनीति तथा मानव प्रकृतिक समझकें लऽ ओ दुनू बीच बहुत प्रकारक मतभेद छल । उदाहरणक लेल, साई-सिमोन तथा फुरिएर, रूसोक ई मत सँ सहमत नै छल की मनुष्यक प्रकृति अपन बनावटमे तँ नीक, उदात्त आ विवेकपूर्ण अछि मुदा आधुनिक समाज आ निजी सम्पत्ति ओकरा भ्रष्ट करि देनए अछि । एकर विरोधमे हुनकर तर्क ई छल की मानवीय प्रकृतिकें किछु स्थिर आ निश्चित रूप होएत अछि जकर परस्पर सहयोगक आधार पर आपसमे मेल कराएल जाए सकैत अछि । ओभेनक मत साई-सिमोन आ फुरिएर सँ भिन्न छल । ओकर कहनाम् छल की मनुष्यक प्रकृति बाहरी परिस्थितिसभ सँ तय होएत अछि आ ओकर इच्छित रूप देल जाए सकैत अछि । याह लेल समाजक परिस्थितिसभकें एहन प्रकार सँ परिवर्तन कएल जाना चाही की मनुष्यक प्रकृति पूर्णताक दिस बढ़ल जाए सकै । ओकर अनुसार यदि प्रतिस्पर्द्धा आ व्यक्तिवादक स्थान आपसी सहयोग आ एकताकें बढ़ावा देल जाएत तँ पुरे मनुष्यताक भला कएल जाए सकैत अछि ।
समाजवादक राजनीतिक विचारधारा उन्नैसम शताब्दीक तेसर आ चारिम दशकक समय इङ्ल्यान्ड, फ्रान्स तथा जर्मनी जका युरोपेली देशसभमे लोकप्रिय होमए लागल छल । उद्योगीकरण आ शहरीकरणक तेज गति तथा पारम्परिक समाजक अवसानद्वारा युरोपेली समाजक सुधार आ परिवर्तनक शक्तिसभक अखाड़ा बनाए देनए छल जहिमे मजदूर सङ्घ आ चार्टरवादी समूहसभ लगायत एहन गुट सक्रिय छल जे आधुनिक समाजक स्थान प्राक-आधुनिक सामुदायिकतावादक वकालत करि रहल छल ।
मार्क्स आ एङ्गेल्सद्वारा प्रतिपादित वैज्ञानिक समाजवादक विचार सामाजिक आ राजनीतिक उथलपुथलक ई पृष्ठभूमिमे विकसित भेल छल । मार्क्सद्वारा साई-सिमोन, फुरिएर आ ओभेनक विचारसभ सँ प्रेरणा तँ लेलक, मुदा अपन वैज्ञानिक समाजवादक प्रतिस्पर्धा हुनकर समाजवादकें काल्पनिक घोषित करि देलक । याह पूर्ववर्ती चिन्तकसभक जका मार्क्स समाजवादक कोनो एहन आदर्श नै मानैत छल की ओकर स्पष्ट खाका खीचल जाए । मार्क्स आ एङ्गेल्स समाजवादकें कोनो स्वयं-भू सिद्धान्त नै भए पूँजीवादक कार्यप्रणालीसँ उत्पन्न होमए वला स्थितिक रूपमे देखैत अछि । हुनकर ई माननाए छल की समाजवादक कोनो भी रूप ऐतिहासिक प्रक्रिया सँ आएत । याह समझक कारण मार्क्स आ एङ्गेल्सक समाजवादक विस्तृत व्याख्या केनाए या ओकरा परिभाषित केनाए सेहो कठिन छल । हुनका लेल समाजवाद मुख्यतः पूँजीवादके नकारात्मक प्रत्यय छल जकरा एक लम्बा क्रान्तिकारी प्रक्रियाक आधार पर अपन पहचान स्वयं बनेनाए छल । समाजवादक विषयमे मार्क्सक सभसँ महत्त्वपूर्ण रचना 'क्रिटिक अफ द गोथा प्रोग्राम' छी जहिमे ओ समाजवादकें साम्यवादी समाजक दुई चरणसभकें मध्यवर्ती अवस्थाक तौर पर व्याख्यायित केनए अछि ।
सम्भव अछि की मार्क्सक ई रचनाक प्रकाशन हुनकर मृत्युकें आठ साल बाद भेल छल । ता धरि मार्क्सवादी सिद्धान्तसभमे एकरा बहुत अधिक महत्त्व नै देल जाइत छल । ई विमर्शकें मार्क्सवादक मूल सिद्धान्तसभमे शामिल करवाक श्रेय लेनिनकें जाएत अछि, जे अपन कृति 'स्टेट एन्ड रिभोल्युसन' मे मार्क्सक तर्ज पर समाजवादकें साम्यवादी समाजक रचनामे पहिल या निम्नतर चरण बतौलक । लेनिन कऽ बाद समाजवाद मार्क्सवादी शब्दावलीमे एहि प्रकार विन्यस्त भऽ गेल की कियो व्यक्ति या दल कोनो खास वैचारिक दिक्कतदारीकें बिना स्वयंकें समाजवादी या साम्यवादी कहि सकैत छल । ई विमर्शक विभाजक रेखा ई गप्प सँ तय होइत छल की कोनो दल या व्यक्तिक लेल क्रान्तिकारी गतिविधिसभक तात्कालिक आ दूरगामी लक्ष्य की छी । अर्थात यदि कियो स्वयंकें समाजवादी कहैत छल तँ एकर अर्थ ई होइत छल की ओ साम्यवादी समाजक रचनाकें पहिल चरण पर अधिक जोर दैत अछि । याह कारण अछि की बहुतेक समाजवादी देशसभमे शासन कएनिहार दल जब स्वयंकें कम्युनिस्ट घोषित करैत छल तँ एकरा असङ्गत नै मानल जाइत छल ।
बीसम शताब्दीमे समाजवादक अन्तर्राष्ट्रिय प्रसार तथा सोभियत शासन व्यवस्था एक प्रकारसँ सहवर्ती परिघटनासभ मानल जाइत अछि । ओ एक एहन तथ्य छी जे समाजवादक विचार आ ओकर भविष्यकें गहिरागर जका सँ प्रभावित केनए अछि । उदाहरणार्थ, क्रान्तिक बाद सोभियत सङ्घ ओकर समर्थकसभ आ आलोचकसभ, दुनूक लेल समाजवादक पर्याय बनि गेल । सोभियत समर्थकसभक दलील ई छल की उत्पादनक प्रमुख साधनसभक समाजीकरण, बजारकें केन्द्रीकृत नियोजनक मातहत केनाए, तथा विदेश व्यापार आ घरेलू वित्त पर राज्यक नियन्त्रण जका उपाय अपनेला सँ सोभियत सङ्घ बहुत कम अवधिमे एक औद्योगिक देश बनि गेल । जबकि ओकर आलोचकसभक कथान ई छल की ई एक प्रचारित छवि छल कियाकी विराट नौकरशाही, राजनीतिक दमन, असमानता तथा लोकतन्त्रक अनदेखी स्वयंमे समाजवादक आदर्शकें खारिज करवाक लेल अधिक छल । समाजवादक प्रसारमे सोभियत सङ्घक दोसर भूमिका एक सङ्गठनकर्ताक छल । समाजवादी क्रान्तिक प्रसारक लेल कम्युनिस्ट इन्टरनेशनल जका सङ्गठनक स्थापना करि ओ स्वयंकें समाजवादकें हरावल सिद्ध केलक । ई सङ्गठनद्वारा विश्वक कम्युनिस्ट पार्टीसभकें लम्बा समयधरि दिशा-निर्देशन केलक । सोभियत सङ्घक भूमिकाक तेसर पहलू ई छल की ओ अपन पूर्वी युरोपमे बहुतेक अपनप्रकारक शासन व्यवस्था कायम केलक । अन्ततः सोभियत सङ्घ समाजवादक प्रयोगशाला एहि कारण सेहो मानल गेल कियाकी रूसी क्रान्तिक बाद स्टालिनक नेतृत्वमे ई सिद्धान्त प्रचारित कएल गेल की समाजवादी क्रान्तिकें अन्य देशसभमे प्रसार आरम्भ करैसँ पहिने ओकरा एक टा देशमे पहिने मजबूत कएल जाना चाही । बहुतेक विद्वानसभक दृष्टिमे ई एक एहन शुत्रीकरण छल जे राष्ट्रिय समाजवादकें बहुतेक प्रकारक उभारकें वैधता देलक ।
द्वितीय विश्वयुद्धक बाद शुरू भेल वि-उपनिवेशीकरणक प्रक्रियाक समय समाजवाद आ राष्ट्रवादक ई संश्रय तेसर दुनियाक देशसभमे समाजवादक विकासक एक प्रारूप जका बनि गेल । चीन, भियतनाम तथा क्युबा जका देशसभमे समाजवादक प्रसारक ई एक केन्द्रीय प्रवृत्ति छल । सोभियत समर्थित समाजवादक छोडि ओकर एक अन्य रूप सेहो अछि जे पूँजीवादी देशसभक अप्रत्यक्ष ढङ्ग सँ प्रभावित केनए अछि । सदैव, समाजवादक तर्क आ ओकर आकर्षणक प्रति-सन्तुलित करवाक लेल पश्चिमक पूँजीवादी देशसभकें अपन अर्थव्यवस्थाक आकृतिकें परिवर्तन करि ओकरा कल्याणकारी रूप दै पड़ल । याह सन्दर्भमे स्क्यानडेनभियन देशसभ, पश्चिमी युरोप तथा अस्ट्रेलिया क्षेत्रक देशसभमे किन्सक लोकोपकारी विचारसभ सँ प्रेरित भए सोभियत स्वरुपक समाजवादकें विकल्प गढ़वाक प्रयास कएल गेल । माँगक प्रबन्धन, आर्थिक राष्ट्रवाद, रोजगारक गारन्टी, तथा सामाजिक सेवासभक क्षेत्रकें मुनाफाखोरीक प्रवृत्तिसभ सँ मुक्त करवाक नीति पर टिकल ई कल्याणकारी उपायसभ एकबारगी पूँजीवाद आ समाजवादक अन्तरकें धुमिल करि देने छल । राज्यक ई कल्याणकारी मोडलक एक समय पूँजीवादक विसङ्गती— बेकारी, बेरोजगारी, अभाव, अज्ञान आदिक स्थाई इलाज बतायल जाए रहल छल । ई मोडलक आर्थिक आ राजनीतिक कामयाबीक प्रमाण ई तथ्यकें मानल जाए सकैत अछि की यदि वामपन्थी दायरासभमे ई उपायसभक प्रशंसा कएल गेल तँ दक्षिणपन्थी राजनीति सेहो ओकर खुला विरोध नै करि सकल । द्वितीय विश्व-युद्धक समाप्तिक बाद तीन दशकधरि बाजार केन्द्रित समाजवादक ई मोडल बहुतेक प्रभावशाली ढङ्ग सँ काम करैत रहल ।
मुदा सातम दशकमे मन्दी आ मुद्रास्फीतिक दोहरा मारि तथा कल्याणकारी पूँजीवादक गढ़मे गतिशील सामाजिक आ औद्योगिक असन्तोषक कारण ई मोडलक औचित्यकें लऽ प्रश्न खड़ा होमए लागल । मार्क्सवादी शिविरक विद्वान सेहो लगातार ई कहैत आबि रहल छल की कल्याणकारी भङ्गिमासभद्वारा असमानता आ शोषणकें खत्म नै करि पूँजीवादे कें आओरो मजबूत केनए अछि । ई मोडलक एक आपत्तिजनक पहलू एहो प्रकट भेल की कामगार वर्गक जीवनक बुनियादी सुविधासभ प्रदान करैवला मसिनद्वारा राज्य ओकरासभ पर नियन्त्रण करवाक स्थितिमे आबि गेल अछि ।
सन्दर्भ सामग्रीसभ[सम्पादन करी]
- ↑ pp. 276–77, A.E. Taylor, Plato: The Man and His Work, Dover 2001.
- ↑ p. 257, W. D. Ross, Aristotle, 6th ed.
- ↑ A Short History of the World. Progress Publishers. Moscow, 1974
- ↑ A Short History of the World. Progress Publishers. Moscow, 1974
- ↑ Oxford Encyclopedia of the Modern Islamic World. New York: Oxford University Press. 1995. प॰ 19. आइएसबिएन 0-19-506613-8. OCLC 94030758.
- ↑ "Abu Dharr al-Ghifari", Oxford Islamic Studies Online, अन्तिम पहुँच २३ जनवरी २०१०।
- ↑ And Once Again Abu Dharr. http://www.iranchamber.com/personalities/ashariati/works/once_again_abu_dhar1.php. अन्तिम पहुँच तिथि: 15 August 2011.
- ↑ Hanna, Sami A.; George H. Gardner (1969). Arab Socialism: A Documentary Survey. Leiden: E.J. Brill. pp. 273–74. https://books.google.com/books?id=zsoUAAAAIAAJ&pg=PA273&lpg=PA273#v=onepage&q=&f=false. अन्तिम पहुँच तिथि: 23 January 2010.
- ↑ Hanna, Sami A. (१९६९), "al-Takaful al-Ijtimai and Islamic Socialism", The Muslim World 59 (3-4): 275–86, डिओआई:10.1111/j.1478-1913.1969.tb02639.x, मूलसँ १३ सितम्बर २०१०-मे सङ्ग्रहित।
|deadurl=प्यारामिटर ग्रहण नै केलक (सहायता)


c: text/html

text:
बिहारक माटी क' नमन करैत प्रधानमंत्री मोदी कहलनि हम माँ सरस्वती आओर लक्ष्मी दुनू क' संग - संग चला रहल छी। बिहार लग सरस्वती केर कृपा अछि। बिहार पर लक्ष्मी केर कृपा सेहो भ' सकैत अछि। ऐहिक लेल केंद्र पूरा तरहे प्रदेश सरकार केर मदैद करत। प्रधानमंत्री मोदी आगू कहलनि कि बिहार क' 2022 धरी समृद्ध राज्य बनेबाक अछि।
कार्यक्रम म' प्रधानमंत्री मोदी कहलनि कि दिमाग क' खाली करबाक जरूरत अछि। देश केर सभ यूनिवर्सिटी क' टीचिंग नहि बल्कि लर्निंग प्रॉसेस पर ध्यान देबाक जरुरत अछि। सभ यूनिवर्सिटी म' दिमाग खोलबाक आओर खाली करबाक अभियान चलेबाक चाही। तखने देश आगू बढ़त। यूनिवर्सिटी म' आबै बला सभ नवा विद्यार्थी के लेल चुनौती अछि कि ओ पुरनका जे सिखने छथि ओहिके कोना बिसारैंथ।
प्रधानमंत्री मोदी आगा कहलनि कि आबै बला युग केर आवश्यकता केर पूर्ति लेल इनोवेशन पर ध्यान देबाक जरुरत अछि। हम देशक सभ यूनिवर्सिटी के विद्यार्थी आओर फैकल्टी सँ आवाहन करे चाहैत छी कि हमरा सभक आसपास जे समस्या देखार दैत अछि ओहिके समाधानक लेल इनोवेटिव आओर सस्ता टेक्नॉलजी ताकी। इनोवेशन माने नवाचार सभ युगक लेल महत्वपूर्ण अछि। मोदी जी कहलनि कि दुनिया के उवे देश आगू बढ़ैत अछि जे नवा सोच क' बढ़ावा दैत अछि। भविष्य क' देखैत संसाधन के बारे म' सोचब समय केर मांग अछि। स्टार्टअप म' भारत चारिम नंबर के देश अछि।
मोदी जी आगू कहलनि कि पटना यूनिवर्सिटी क' एक डेग आओर आगू ल' जेबाक लेल चाहैत छी। विश्व केर टॉप 500 यूनिवर्सिटी म' भारत के एको गोट यूनिवर्सिटी नहि अछि ऐहिक लेल 20 यूनिवर्सिटी- 10 सरकारी आओर 10 प्राइवेट क' 10,000 करोड़ टाकाक सहयोग करबाक योजना अछि। जाहिक फैसला प्रदर्शन केर आधार पर कायल जायत। एहि सँ पाजिने मोदी जी कहलनि कि देशक 65 फीसदी जनसंख्या म' 35 बरख सँ कम उम्र के लोग छथि। यानी अप्पन हिंदुस्तान जवान अछि हिंदुस्तान केर सपना सेहो जवान अछि।
इस मौका पर मुख्यमंत्री नीतीश कुमार कहलनि कि प्रधानमंत्री केर पटना आगमन स' हुनका बहुत खुशी अछि। मुख्यमंत्री द्वारा पटना यूनिवर्सिटी के दर्जा बढ़ा केंद्रीय विश्वविद्यालय करबाक सेहो मांग कायल गेल।

robotstxt: allowed

filter: keep


text:
मिथिलाक अत्यन्त प्राचिन संस्कृति मे नाटक विधा सँ मनोरंजन स्थापित अछि। मिथिला सँ एहि विधाक अनुकरण आस-पड़ोस केर अन्य भाषा व संस्कृति मे सेहो हेबाक प्रमाण भेटैत अछि। नेपाल, आसाम, बंगाल, आदि मे सेहो मैथिली रंगकर्म सँ एहि विधा केँ विकास करबाक उदाहरण सब उपलब्ध अछि। हालहि किछु वर्ष पूर्व भाषा वैज्ञानिक तथा पूर्व उप-कुलपति (पूर्वांचल विश्वविद्यालय, नेपाल) डा. राम अवतार यादव द्वारा एक शोधमूलक पोथीक प्रकाशन सँ नेवारी राजा प्रताप मल्ल केर युग मे कोना मैथिली भाषा व शैली मे राज संस्था द्वारा नाटक लेखन व मंचन करायल जाइक ताहि पर प्रकाश परशुरामोपाख्यान मे कैल गेल अछि।
गाम-गाम मे नाटक होयबाक संस्कृति तऽ आइयो धरि थोर-बहुत जीबिते अछि। रामलीला आ थियेटर केर परंपरा सेहो मिथिला मे रहल। अल्हा-रुदल गान सेहो रंगकर्मक एक खास विधा मानल जाइछ। पमरिया, बक्खो, विपटा द्वारा कैल जायवला प्रस्तुति मे सेहो रंगकर्मकेर झलक रहैत छल। वर्तमान समय मे टेलिविजन आ मोबाइल पर फिल्म, धारावाहिक आ विभिन्न मनोरंजनात्मक कार्यक्रम देखबाक सुविधा आबि गेला सँ पुरान आ पारंपरिक विधाक माँग घटि गेल, कतेको प्रथा तऽ विलोप सेहो भऽ गेल। हालहि एक अंग्रेजी आलेख डा. कैलाश कुमार मिश्र द्वारा एहि वेबपोर्टल मैथिली जिन्दाबाद पर सेहो प्रकाशित रामलीला मिथिलाक वैशिष्ट्य कोना लोप भऽ गेल ताहि पर राखल गेल अछि। एहि आलेख द्वारा डा. मिश्र पारंपरिक पहिचानमूलक वैशिष्ट्य विधाक रक्षार्थ जोरदार ओकालति सेहो केने छथि। समयक माँग सेहो किछु ताहि दिशा मे पुनर्गमन करबाक संकेत दैत अछि। दुनियाक विकास संग एक तरफ अत्याधुनिक साधन बढल जा रहल अछि, लेकिन तेकर दुरुपयोग सँ मानवीय सभ्यताकेँ पहुँचि रहल खतराक परिमाण सेहो कम नहि हेबाक कारणे एकटा धरा पौराणिक परंपराकेँ जीवन्त करबाक पक्ष मे देखल जाइछ।
गाम-गाम मे मेला आ उत्सवक अवसर पर पहिने ग्रामीण सब अपनहि सँ टीमवर्क करैत एक सँ बढिकय एक नाटक मंचन करैत छल जे नहि सिर्फ गामकेँ नीक लगैत छलैक, बल्कि सहभागी अभिनय करनिहार केँ व्यक्तित्व विकास मे एकटा सकारात्मक सहयोग सेहो भेटैत छलैक। परञ्च वर्तमान विडियो आ सिल्वर स्क्रीनक बहसल आवरण मे कोन तरहें समाज गंदा आचरण दिशि उन्मुख भऽ रहलैक अछि ओ किनको सँ छपित नहि अछि। फिल्मक विकास आ मनोरंजन तक ठीक छलैक, लेकिन गाम-समाजक भोली-भाली बेटी-पुतोहु संग कोन तरहें छलावापूर्ण प्रेमक ढोंग कय एमएमएस आ ब्लू फिल्म सँ युवा मे विकृति खुलेआम पसारल जा रहलैक अछि से केकरो सँ छपित नहि अछि। विकासक अवधारणा जँ विनाशोन्मुख बनेतैक तऽ निश्चित तौर पर समाजक अगुआवर्ग केँ एहि दिशा मे चिन्ता देतैक आ संरक्षणार्थ राज्य तथा समाज दुनू केँ सशक्त रूप सँ ठाढ होमय पड़तैक। यैह सब लेल रंगकर्म विधाक जीवन्त मनोरंजनात्मक प्रस्तुतिक माँग आइयो सभ्य समाज मे जीवित छैक, जीवन्त रखबाक लेल जीतोड़ प्रयास कैल जाइत छैक, राज्य सेहो एहि लेल तत्पर छैक।
गाम सँ शुरु भेल रंगकर्म यात्रा आब सुसंगठित होइत शहर मे सेहो स्थापित भेलैक अछि। मैथिली रंगकर्म अहु मामिला मे कोनो अन्य भाषा सँ पाछू नहि रहल अछि। मिथिलावासीक सुसंस्कृत मैथिल जाहि कोनो समाज मे भलेहि प्रवासे पर कियैक नहि छथि, मुदा मैथिली नाटकक परंपरा केँ निश्चित तौर पर विकास कएने छथि। ओना तऽ मैथिली गतिविधि सबकेँ सुसंगठित संकलन कम्मे भेटैत छैक, मुदा मैथिली-महायात्राक सुसंयोग सँ हमरा विभिन्न जगहक यात्रा पर एकर थोड़-बहुत जानकारी भेटैत रहल अछि। संगतिया अभियानीक माध्यमे सेहो बहुत रास जानकारी समेटैत रहल छी। स्वयं बच्चहि सँ मंच पर रंगकर्म अपन गाम कुर्सों (दरभंगा) केर श्री राम-जानकी युवा नाट्यकला परिषद् आ नाटकक निर्देशक पित्ती श्री मुक्ति नारायण चौधरीक विशेष अनुकम्पा सँ नाटक मे भूमिका निर्वाह सँ लैत निर्देशन, मंचन, संयोजन, वेष-भूषा, साज-सज्जा, मंच-निर्माण, प्रकाश, ध्वनि… रंगकर्म सँ जुड़ल अनेको तकनीकी बातक थोड़-बहुत ज्ञान अपनो अछि। लेकिन एकर विशिष्ट स्वरूप देखबाक अवसर भेटल १९९२-९३ केर षष्ठम अन्तर्राष्ट्रीय मैथिली नाटक प्रतियोगिता – पटना ओ विराटनगर मे। स्वयं भानु कला केन्द्र, विराटनगर सँ आबद्ध एक कलाकार केर रूप मे परमादरणीय निर्देशक स्व. चतुर्भुज आशावादी संग दुनू ठाम नाटक मे सहभागी बनल रही। विराटनगर मे तऽ आयोजक संस्थाक एक स्वयंसेवी बनिकय खटलो रही। एक सँ बढिकय एक नाटकक मंचन, उच्च तकनीक आ प्रकाश संग ध्वनि संयोजन आ मंच निर्माणक उत्कृष्ट नमूना सबहक संग अभिनयक अनुपम झाँकी-प्रस्तुति सँ हमहीं नहि समूचा मैथिल समाज सराबोर भेल छलथि।
पटना, जमशेदपुर, दरभंगा, जनकपुर, विराटनगर – एतेक तऽ हमरा स्मृति मे अबैत अछि जाहि ठामक विभिन्न नाटक टोली द्वारा नाट्य-मंचन देखबाक अवसर भेटल। नाटकक किताब सेहो विशेष रुचि मे रहबाक कारणे एक सँ बढिकय एक लेखकक नाटक पढबाक अवसर भेटैत छल। आबे एहि सबमे रुचि मानू घटल देखैत छी, लेकिन ई विधा अपना जगह आइयो ओतबे प्रखर रूप मे आगू बढि रहल अछि। विराटनगर मे विद्यापति स्मृति पर्व समारोह – २०६७ वि. सं. साल मे आमंत्रित मिथिला नाट्यकला परिषद्, जनकपुर (मिनाप) द्वारा मंचित नाटक ‘डोमकच्छ’ जेकर नाम सुनैत देरी देह सिहरय लगैत अछि – एहि नाटकक मंचन समय कम सँ कम १००० आदमीक सीटवला सभागार मे ३००० आदमी कोंचा गेल छल, नाटकक गंभीरता एहेन छलैक जेकरा लेल ओतेक कोंचम-कोंच भीड़ रहितो पिन-ड्राप-साइलेन्स हमरा संयोजक रूप मे एतेक प्रभावित केलक जे हम शब्द मे एतय राखय सऽ असमर्थ छी। मिनाप केर दोसर प्रस्तुति एहि विराटनगर मे ‘बुधियार छौंड़ा आ राक्षस’ एकटा खुल्ला मैदान मे भेल छल। ओहि मैदान मे ताहि दिन विराटनगर केर कतेको विद्यालयक विद्यार्थी अपन-अपन पोशाकहि मे घास पर बैसिकय ओ नाटक मंचन देखने छल। प्रभाव आर पर जे पड़ल होइक, लेकिन मिनाप विराटनगर केर दर्शक केँ मैथिली नाटकक वजन तेनाकय बुझेलक जे एतहु बनि गेल एकटा दोसर ‘विनाप’ अर्थात् ‘विराटनगर मैथिल नाट्यकला परिषद्’। रंगकर्मी राम भजन कामत, डोमी कामत सहित आरो रुचि लेनिहार कलाकार सब मिलिकय बना लेलक ई समूह आ आइ नेपाल मे मिनाप केँ टक्कर देमयवला अभिनय आ रंगमंचीय प्रस्तुति, तकनीक आदि सँ पूरे राष्ट्रकेँ गर्वान्वित करैत अछि विनाप। मिनाप केर स्तरक ऊँचाई नापबाक लेल प्रवीणक कलम मे मसि नहि अछि। मिनाप मैथिली भाषा केँ नाट्यविधा सँ विश्व परिवेश धरि स्थापित केलक अछि। देश-विदेश सबठाम मिनाप केर हरेक प्रस्तुतिकेँ प्रशंसा भेटलैक अछि। सैकड़ों मंचन – सैकड़ों सम्मान! मिनापकेँ विश्व भरिक नंबर-१ मैथिली नाट्य संस्थाक रूप मे जानल जाइत अछि।
पटना मे कार्यरत समूह अरिपन आर भंगिमा – एहि दुइ संस्थाक नाम इतिहास मे दर्ज अछि। कियो केकरहु सँ कम नहि। एक सँ बढिकय एक हस्ती-व्यक्तित्व लोकनि द्वारा संचालित ई दुनू संस्थाक प्रस्तुति – उच्चस्तरीय अभिनय – बेहतरीन मंच संयोजन आ साज-सज्जा सँ लैत बेस्ट एक्टर, एक्ट्रेस आ समस्त सम्मान विराटनगर मे हथियाबैत देखने रही। निस्सन्देह बहुत वर्ष बितियो गेला पर स्मृति मे पटना टंगले अछि। एक पूर्व रंगकर्मी जितेन्द्र झा जितू जे शायद अरिपन सँ आबद्ध छलाह आइ विराटनगर महेन्द्र मोरंग कैम्पस मे प्राध्यापक छथि, हुनकर अलावे अन्य संग संगतियो छूटना कतेको वर्ष बीत गेल। अन्दाजक भर मे ई कहि सकैत छी जे जनकपुरक मिनापक मेकर पटना हेबाक चाही। तथापि जनकपुर केर मेहनतिक चर्चा जतेक सुनैत वा देखैत छी, ततेक पटना लेल मौका नहि भेटैत अछि। पटना सँ रंगकर्मीकेँ एक बेर विराटनगर फेर बजाओल जाय, ताहि लेल भाइ कुणाल संग सम्पर्क मे एलहुँ। नाटकक नाम निर्धारित छल पारिजातहरण, लेकिन कूसंयोग कहू, मंचन नहि कैल जा सकल। कुणाल भाइ किछु एहनो जानकारी दोसर बेर करौलनि जे कि कहू हाल, जतेक कलाकार सब छलाह ओ सब छिटफूट भऽ गेल छथि। लेडिज आर्टिस्ट्स सबहक विवाह भऽ गेलनि, नवतुरिया मे किनको ततेक रुचि नहि छन्हि। जखनहि कहलक कक्का हौ, बुझि गेलियैक जे हँसुआ हेरेलक – यैक कहावत चरितार्थ होइत बुझायल।
जमशेदपुरक लल्लन प्रसाद ठाकुर केँ हम कोना बिसरब! जीवनक पहिल रंगमंच छल ‘मिस्टर निलो काका’ आ ताहिमे हम बनल रही ‘ननकिरबा’। ओ नाटक स्व. ठाकुर केर लिखल आ सूपर-डूपर हिट – आइयो हमरा मस्तिष्क मे ओहिना विराजमान अछि। जमशेदपुर केर यात्रा पर मिथिला सांस्कृतिक परिषद् मे सभाक विषय जानि-बुझि रखने रही, जमशेदपुर (टाटा) केर मैथिली-मिथिला लेल योगदान। मानि लेल जाउ, कम सँ कम दर्जनों उपलब्धि मे एक सर्वोपरि नाट्यक्षेत्र मे जमशेदपुर एहेन इतिहास बनौने अछि जेकरा मैथिली कहियो नहि बिसैर सकैत अछि। वर्तमान लेकिन ओतहु बड खास नहि बुझायल। जखन कि कोलकाता एहि सब मामिला मे भारतक वर्तमान मे सर्वोच्च अछि – से बात करेन्सी बिल्डिंग केर सभागार मे गंगा बाबु संग भेटिते बुझा गेल छल। दर्शन भेल रिसरा मे, जतय नाटक मंचन कैल जा रहल छल। अभिनयक अनुपम नमूना देखय लेल ओतहि भेटल। मंच हलाँकि नाटकक नहि छल ओ, तथापि अभिनयक मामिला मे सबहक कान काटयवला कलाकार संग ओतहि दर्शन भेल। बुझाइत छल जे टेलिविजनक स्क्रीन मे फिल्मी कलाकार सबकेँ देखि रहल छी, मुदा यथार्थ छलैक जे ओ लाइव शो छल। बाद मे प्रिय राजीव रंजन मिश्र, प्रसिद्ध गजलकार द्वारा विस्तृत परिचय भेटल। ओ हमर आशंकाकेँ पुष्टि केलनि, कोलकाता रंगकर्म सबसँ बेसी पुष्ट एहि लेल अछि जे ओतुका कलाकार केँ रंगकर्म सँ सिल्वर स्क्रीनक यात्रा सहज भेल छन्हि। आइ कतेको रास धारावाहिक आ सिनेमा मे हिनका लोकनिक भूमिका रहैत अछि। कहि सकैत छी जे बालीवूड कोलकाताक मैथिली रंगमंच सँ कलाकार लेने बिना अधूरा अछि। मिथियात्रीक आ कोकिलमंच – ई दुइ नाम तँ सोझा कोलकाता सँ भेटबे कैल, हमरा बुझने आरो किछु छिटफूट हेबाक चाही। एकटा नाम सहरसा सँ सेहो काफी लब्धप्रतिष्ठित मे गानल जाइछ – पंचकोसी। दरभंगा, मधुबनी, समस्तीपुर, आदि मे सेहो रंगकर्मीक संगठन सब कार्यरत होयत, लेकिन नाम उपलब्ध नहि अछि। रंगमण्डप श्री प्रदीप बिहारी जी केर नेतृत्व मे बेगुसराय मे कार्यरत अछि जिनक प्रस्तुति २०१३ मे मिथिला विभूति पर्व समारोह, दिल्ली केर मंच पर देखनहियो रही।
दिल्लीक यात्रा मे मैलोरंग केर प्रस्तुति सुप्रसिद्ध लेखक स्व. राजकमल केर चर्चित मैथिली कथाक कोलाज – मैथिल नारी चारि रंग देखबाक अवसर भेटल। ताहू सँ पूर्व फेसबुक सँ मैलोरंग, प्रकाश झा (निर्देशक), मुकेशजी, रौशनजी आदि कतेको जुड़ल व्यक्तित्व सब संग जुड़ल रही। हिनका लोकनिक गतिविधि पर सेहो पूरा नजरि रहैत छल। दिल्ली सँ मिथिलांगन सेहो एकटा सशक्त रंगकर्मीक समूह कार्यरत अछि। एक बेर नेपालक महामहिम राष्ट्रपतिक प्रमुख आतिथ्य मे मंचन कैल गेल नाटकक समाचार सुनि आरो हृदय गद्गद् भेल छल। मैथिली नाटकक साक्षात् जीवित भीष्म पितामह महेन्द्र मलंगियाक विशेष सान्निध्य आशीर्वाद सँ अभिभूत ई संस्था द्वारा भारतक राजधानी मे मैथिली नाटक सँ मिथिलाक झंडा बहुत ऊँच धरि फहराइत अछि। अभिनय उत्तम, मंचक संयोजन ततेक प्रभावित करऽवला हमरा नहि बुझायल, ओना हम देखबे केलहुँ एकटा प्रस्तुति, तैँ निर्णायक बात नहि बुझब एकरा। एहि बेर हालहि १ मई सँ ३ मई धरि मधुबनी मे हिनका लोकनि द्वारा ‘मिथिला रंग महोत्सव’ केर आयोजन कैल गेल छल। जाहि मे फेसबुक सँ आमंत्रण छल सबकेँ, औपचारिक आमंत्रण आन लेल नहियो तऽ कम सँ कम हिनका सबकेँ सदैव अपन पूर्ण सौहार्द्र सहयोग सँ पुष्ट केनिहार नेपाली मिथिलाक दिग्गज संस्था ‘मिनाप’ सहित किछु अन्य विशिष्ट व्यक्तित्व केँ नहि कैल जेबाक शिकायत आखिर भेटिये गेल। ई मनकेँ कतहु न कतहु मटोमाट कय दैछ जे सब किछु नीक होइत समय छोट मुदा बड पैघ गलती हमरा लोकनि कियैक करैत छी। आरो बहुत रास घोंघाउज-कटाउझ – कियो कहत जे ३ लाख अनुदान भेटलो पर व्यवस्था जीरो… कियो कहत जे हम भैर मधुबनी सहयोग लेल घूमल, झूठ आश्वासन टा भेटल, सहयोग कियो नहि देलक… आदि।
प्रकाशजी हमरो जानकारी करौने छलाह जे भाइ कलाकार सबकेँ रहबाक इन्तजाम अहाँ अपना स्तर सँ देखि सहयोग करू… आब हम मधुबनी मे अपन कोन स्तर भिड़ाबी, तैयो पवन नारायण जे गायक संग एक सक्षम समृद्ध अभियानी सेहो छथि, हमरा स्मृति मे वैह एला जिनका हम कहि सकैत रही जे अहाँ अपना ढंग सँ कलाकार सबकेँ ठहरेबाक इन्तजाम देखू… लेकिन प्रकाशजी कहलनि जे पवनजी हुनको सहयोगक वास्ते वचन देने छथिन। एवम् प्रकारेन आयोजनकर्ता कोनो आयोजन कतेक कष्ट आ संघर्ष मे करैत छैक से करनिहारे बुझैत छैक, हम मानैत छी।
मुदा शिष्टाचार, संस्कार आ सौहार्द्रक व्यवहार मे कतहु कमी अबैत अछि तऽ एहि पर मैलोरंग आ प्रकाशजी केँ सोचय पड़तनि। हमर विनती बुझैथ वा आदेश – लेकिन एक अभियानीक रूप मे मैथिली-मिथिला बीच कोनो तरहक विभेद दुइ देशक नाम पर होयत तऽ ई अविस्मरणीय रेखा खींचत, ई मिथिला लेल कदापि उचित नहि होयत। एहेन त्रुटि लेल पश्चाताप करबाक अवसर सेहो नहि भेटैत अछि, कारण आमंत्रण करय मे खर्च होयत से सोचब आब बन्द करू। मैथिली-मिथिला लेल काज सबहक सझिया थिकैक। एतेक जिम्मेवारी आमंत्रित संस्थाक सेहो बनैत छैक जे ओ अपन स्रोत सँ ओतय पहुँचत। मिनाप तऽ अहाँक (मैलोरंगक) खास सहयोगी संस्था, दिल्ली धरि अपन पाइ खर्च कय पहुँचल आ नाटक प्रदर्शन केलक, लोक मे अहाँक आयोजनक सफलताक सराहना भेल, प्रतिष्ठा बढल। तखन बगल मे मधुबनी, अहाँ कोन नैतिकता पर मिनापकेँ आमंत्रित करय सँ चूकलहुँ? कि मिथिला रंग महोत्सव मे एकटा प्रस्तुति जनकपुरक मिनापक नहि भऽ सकैत छल? नाटक प्रदर्शन लेल नहि स्थान छल, तऽ अहाँ एकटा आमंत्रित अतिथिक रूप मे मिनापक प्रतिनिधित्व लय सकैत छलहुँ।
खैर! एहेन त्रुटि भविष्य मे नहि दोहरायल जाय ई ध्यान राखब जरुरी अछि। आलोचक कोनो गलत नहि कहलक जे मिनाप केर प्रदर्शन आ पटनाक प्रदर्शन सँ मैलोरंग केँ अपन प्रदर्शन कमजोर पड़बाक डरक कारण एहेन त्रुटि जानि-बुझिकय कैल गेल। प्रदर्शन मे सब फर्स्ट डिविजन सँ पास करत ई जरुरी नहि छैक। कियो फेल सेहो भऽ सकैत अछि, तैँ मैथिलीक सेवा नहि करत, ई नाजायज हेतैक। सहयोगक सीमा आरो विस्तृत हो, ई हमहुँ मानैत छी। भविष्य मे आरो मजबूत संङोर बनय, यैह कामनाक संग एहि विशेष संपादकीय लेख केँ विराम दैत छी। जय मैथिली!! जय मिथिला!!


text:
जनकवि बाबा नागार्जुन क आइ पुण्यतिथि छी। बैद्यनाथ मिश्र’यात्री’ क इ अंतिम फोटो छी। 5 नंवबर 1998 कए लेल गेल तिरंगा मे लपटल बाबा क इ फोटो आइ स अहां सबहक समझ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna
बिहारक मिथिला क्षेत्रकेँ युवा सभ दिनांक 3/01/21 कए मैथिली भाषाक अनिवार्य शिक्षा क लेल ट्वीटर ट्रेंड अभियान चलाओल गेल, जाहि...Read more
सर्वाधिकार सुरक्षित। इसमाद डॉट कॉम मे प्रकाशित सभटा रचना आ आर्काइवक सर्वाधिकार रचनाकार आ संग्रहकर्त्ता लग सुरक्षित अछि। रचना क अनुवाद आ पुन: प्रकाशन वा आर्काइव क उपयोग लेल इ-समाद डॉट कॉम प्रबंधन क अनुमति आवश्यक। प्रबंधक- छवि झा, संपादक- कुमुद सिंह, राजनीतिक संपादक- प्रीतिलता मल्लिक, समाचार संपादक- नीलू कुमारी। वेवसाइट क डिजाइन आ संचालन - जया झा।
हमरा स संपर्क: esamaad@gmail.com


text: कविवर चन्दा झाक आविर्भाव उन्नैसम शताब्दीक पूर्वाद्ध मे मैथिली साहित्यिक लेल अत्यंत महत्वपूर्ण मानल जाइछ। यद्यपि मनबोधक कृत ‘कृष्ण जन्म’ सँ मैथिली साहित्य मे प्रबंध काव्यक रचनाक परंपरा प्रारंभ भेल छल मुदा महाकाव्यक विभिन्न श्रवण सँ समन्वित पैघ आ कल्याणकारक पहिल रचना जाहि मे जीवनक सर्वांगीण चित्रण भेल हो से अछि कवीश्वर चन्दा झा कृत रामायण। अयएव विद्यापतिक पश्चात मैथिली भाषा ओ साहित्य के एक नवीन दिशा देनिहार साहित्यकारक रुप मे कवीश्वर चन्दा झि चिरकाल धरि विख्यात रहताह। हिनक रचना मे लोकोक्तिक प्रयोग, विभिन्न छन्दक विन्यास, सहज सरल लोक प्रचलित भाषाक प्रयोग आ भाव धाराक स्वाभाविक गति सर्वत्र दृष्टिगोचर होइछ। अतिरिक्त एकर ई अनुसंधानक व्यसनि, मैथिली गद्य साहित्यक विकास मे रुचि रखनिहार, आ पारंपरिक चाटूकारिता सँ भिन्न सामाजिक जीवनक आलोचनात्मक प्रवृत्ति सँ मैथिली काव्य रचनाक क्षेत्र मे नव जागरणक क्षेत्र मे सूत्रपात कएनिहार थिकाह। अतएव ई लोकप्रिय तँ छथिए संगहि संग मैथिली साहित्य के नवीन गति देनिहार साहित्यकारक रुपें विख्यात सेहो छथि। चन्दा झा सँ पूर्व मैथिली आ मिथिला मे कृष्ण काव्यक प्रधानता छल।परन्च देशक चारित्रिक आदर्श कें अनुप्राणित करबाक हेतु समाज केँ कर्तव्य मार्ग दिश आरुढ़ करबाक हेतु ‘रामक चरित्रक’ अवतरण मैथिली मे आवश्यक छल।वस्तुतः जाहि सांस्कृतिक संघर्षक आवश्यकता छलनि तकर ई अनिवार्य प्रक्रिया छल। कवि जीवन भरि साहित्य सेवा मे संलग्न रहलाह। संस्कृतक अतिरिक्त कविश्वर प्राकृत आ अवहट्टक सेहो मर्मज्ञ छलाह।संगहि ब्रज भाषा, अवधि एवं खड़ी बोलीक विशेषज्ञक रुपें प्रतिष्ठित छलाह। हिनक साहित्यिक कृतित्वक अवलोकन सँ बहुभाषाक ज्ञानक परिचय प्राप्त होइछ। पद्य ओ गद्य मैथिलीक ओ अनुदित प्रबंध ओ मुक्तक काव्य आ नाटक साहित्यिक रुप विधान हिनक लेखनीक स्पर्श सँ अनुप्रमाणित भेल। चन्दा झा केँ आधुनिक युगक प्रवर्तक मानल जाइत छनि। ई मैथिली मे रामायणक रचना कए साहित्य जगत मे क्रांति आनि देलक। एहि प्रकारें देखल जाइछ जे चन्दा झाक व्यक्तित्व बहुआयामी छल। ई मैथिलीक महाकवि तँ रहबे करथि, संगहि संस्कृतक प्रकाण्ड विद्वान सेहो रहथि। ई स्पष्टवादी एवं निर्भीक स्वभावक व्यक्ति छलाह।


text:
सुभाषचंद्र झा, सहरसा। जुन ११, २०१५. मैथिली जिन्दाबाद।
शराब बंदी के लेल ‘मातृ शक्ति’ केलक प्रदर्शन
सहरसा मे महिला ब्रिगेड केर सदस्य सब हाथ मे झारु, तलवार, लाठी आदि चमकाबैत पुरुष-प्रधान समाज सहित राज्य केर शासन-तंत्र समक्ष प्रदर्शन कयलक। शराब पीबिकय हो-हल्ला मचेनाय आ महिला संग मारि-पीट, बलात्कार आदि पर तत्काल रोक लगेबाक माँग सहित केर नाराक संग हल्ला-बोल प्रदर्शन कयलनि। संगहि अध्यक्ष त्रिपुल देवी कहलनि जे नारी शक्ति पर भऽ रहल अत्याचार केर विरुद्ध संगठन आवाज़ उठायत जाहि मे शराबी सबहक समाजिक बहिष्कार कयल जायत एहि संगठन मे सुनीता देवी. नीतू देवी. उषा देवी. रेणु देवी. सुगिया देवी, शबीना खातून सब पर्दर्शन कयलनि।


text:
– रितु झा, लेखिका/आकाशवाणी उद्घोषिका, जमशेदपुर
बेटीवर्ग समाजक रचनात्मक शक्ति थीक, ओकरा आगू बढेला सँ देश आगू बढैत अछि। इतिहास साक्षी अछि जे जखन-जखन समाज या राष्ट्र बेटीवर्ग केँ अवसर व अधिकार देलक अछि, तखन-तखन बेटीवर्ग द्वारा विश्व पटल पर श्रेष्ठ उदाहरण प्रस्तुत कैल गेल अछि। बेटी सब अपन कर्तब्यनिष्ठा सँ ओ सिद्ध कयलक अछि जे ओ सब कोनो टा स्तर पर बेटा सँ कम नहि अछि। आवश्यकता छैक जे एहि शक्तिक अपूर्व स्रोत केँ बस कनेक टा प्रोत्साहन दैत रहियौक। कोनो राष्ट्र वा समाजक सर्वांगीण विकास वास्ते बेटा ओ बेटी दुनुक परस्पर योगदान सर्वोपरि होइछ।
पहिचान – ई केवल बेटे टा केँ नहि, बेटी केँ सेहो चाही। यैह हमरा सबकेँ समाज मे स्थान दियबैत अछि, हमरा सबहक प्रतिष्ठा बढबैत अछि, हमरा स्वाभिमानी बनबैत अछि और अपन स्वतंत्र होयबाक अनुभूति दैत अछि। आजुक समय मे स्त्री-समाज केँ आर ओकर अस्तित्वक रक्षाक लेल एहि पहिचानक बड पैघ जरुरत छैक बेटी सब लेल।
ईश्वर (प्रकृति) एहि वसुधा पर रहनिहार हरेक जीव केँ कोनो न कोनो विशेषता, गुण, शक्ति आदिक वरदान देने छथि। जेना हाथक पाँचो आंगूर एक समान नहि होएछ, तहिना हरेक मनुष्य सेहो एक-दोसर सँ भिन्न अछि। हरेक मनुष्य मे अलग प्रतिभा, शक्ति ओ सामर्थ्य रहैछ। जरुरत होइछ जे हम बेटी सब अपना मे निहित विशेषताक पहिचान करी, और ओकरे सदुपयोग करैत अपन अस्तित्वक रक्षा लेल तत्पर बनी। हर बेटी मे स्वाबलंबी बनबाक गुण आजुक युग मे आवश्यके टा नहि अपितु अनिवार्य सेहो अछि।
ई सच छैक जे सब लड़की डाक्टर, इंजीनियर, कलक्टर या फेर बैंक मैनेजर केर रूप मे अपना-आप केँ समाज मे प्रतिष्ठित नहि कय सकैछ, लेकिन ओ अपन समर्पण तथा प्रतिभाक उपयोग करैत आरो बहुत किछु बनि सकैत अछि, जाहि सँ समाज ओकर सराहना करत, सम्मान करत। ताहि वास्ते हरेक बेटी केँ इहिने अपना अन्दर छुपल प्रतिभाक पहिचान करब जरुरी अछि। फेर ओकरा अपन जीवन मे उतारबाक अछि, यानि ओकर उपयोग करैत अपन कैरियर केर निर्माण करब संभव होइछ।
बेटीवर्गक लेल ‘स्वरोजगार’ एकटा एहेन सुन्दर विकल्प अछि जेकर सहयोग सँ ओ केकरो पर बिना बोझ बनन अपना लेल बहुत किछु नीक कय सकैत अछि। लेकिन एहि लेल पहल ओकर माता-पिता केँ ओकरा बच्चहि अवस्था सँ करय पड़त। अपन बेटीक रुचि अर्थात् झुकाव-लगाव केर सटीक आकलन करैत ओकरा स्कूली शिक्षाक अलावा सेहो रुचिक विषय पर अतिरिक्त प्रशिक्षण दियेबाक जरुरत होएत छैक। जेना – नृत्य, संगीत, चित्रकारी, कढाई, बुनाई, सिलाई, नक्कासी, आदि अनेक विधा – कला अछि जेकर प्रशिक्षण सँ बेटी केँ ओकर भविष्य मे सहयोग भेट सकैत अछि। आइ-काल्हि कंप्युटर शिक्षाक संग आरो कतेको प्रकारक स्वरोजगारमूलक कोर्स उपलब्ध अछि जे हर बेटी स्कूलक सामान्य विषयक ज्ञानक अतिरिक्त ग्रहण करैत अपन भविष्य अपनहि निर्धारित कय सकैत अछि। आइ-काल्हि सिलाई-बुनाई केर अलावा कूकिंग कोर्स, फैशन डिजाइनिंग, इन्जिनियर डिजायनिंग, कंप्युटर कोर्स, ब्युटीशियन कोर्स – आरो कतेको प्रकारक विकल्प अछि जे बेटी जाति केँ अपन पहिचान स्थापित करबाक मे पहिल डेग साबित भऽ सकैत अछि।
मिथिलाक गाम-घर मे परंपरा सँ बेटीवर्ग मे खाना पकेबाक कला, घर-अंगना केँ सुव्यवस्थित रखबाक, फूलबाड़ी लगेबाक, पूजा-अर्चना आदि करबाक, बारी-झारी मे समुचित कार्य करबाक संग-संग खेत-खरिहान आदि पर्यन्त अपन योगदान देबाक व अपन कार्यरत माय-बाप केँ सहयोग करबाक अनेको विधा मे स्वस्फूर्त ज्ञान भेटैत छैक। संगहि ओकरा मे सिक्कीकला (मौनी-पौती बनेबाक हस्तकला), मिथिला चित्रकला, कपड़ा पर नक्कासी, सियाइ-कढाइ-बुनाइ आदि कतेको प्रकारक शीपमूलक जानकारी भेटैत छैक जेकरा ओ अपन स्वरोजगार निर्माण मे उपयोग कय सकैत अछि। गामक परिवेश मे आरो पारंपरिक ज्ञान बच्चा मे फलित भेटैत अछि। कलम-गाछी सँ पात खरैर आनब, खेत सँ साग तोड़ि आनब, इत्यादि अनेकानेक गुण बेटीवर्ग मे विकसित होएत छैक जे बाद मे ओकरा एकटा कुशल गृहिणी बनय मे तऽ सहयोग करिते छैक, ओकरा एतेक दक्ष बना दैत छैक जे सोझाँ केहनो कठिन सँ कठिन परिस्थिति कियैक नहि आबि जाएक, ओ अपने दमखम सँ ओकर सामना करैत अछि।
हमरा लोकनिक बेटीवर्ग मे प्रतिभाक कमी नहि छैक, बस जरुरत छैक जे ओकर सही पहिचान हो। एहि मे अभिभावक आर शिक्षक ओकरा सबकेँ वांछित सहयोग कय सकैत छथि। वैह ओकरा सही दिशा चयन करबा मे मददगार बनि सकैत छथि। बेटी सबहक भीतर दबल – अन्जान प्रतिभा केँ बाहर निकालब आर तेकरा मे आरो प्रशिक्षण - सल्लाह – सुझाव आदिक मार्फत निखार आनब, एकर जरुरत अछि। ओकर प्रतिभा सँ ओकरा मे पहिचानक विकास होयत।
जहिना बेटीक नैहर मे ओकर माय-बाप द्वारा अस्तित्व निर्माण मे सहायता भेटैत छैक तहिना ओकरा सासूरो मे सकारात्मक वातावरण भेटब जरुरी छैक। सासूरक लोक केँ चाही जे एहि अर्थक युग मे स्वाबलंबन धर्म केँ अपनेनिहाइर पुतोहु केँ प्राथमिकता सँ चयन कएला उपरान्त ओकरा अपन बेटी समान मानदान करय, ओकरा मदैद करय, ओकरा कम नहि बुझय, आर ओकरा एकटा अवसर जरुर दियय। एहि तरहें ओ अपन अस्तित्व निर्माण करत, अपन पहिचान बनायत आर सासूरो परिवार केँ सम्बल बनत।
स्वाबलंबन लेल किछु सुझावः
- पढाइ मे नीक कय रहल बेटी द्वारा अपनहि घर पर ट्युशन क्लास शुरु करब
- या फेर प्ले स्कूल या प्राइमरी स्कूल घरहि पर शुरु करब
- नृत्य-संगीत-चित्रकारी आदि मे प्रशिक्षित बेटी द्वारा अपनहि घर पर या कोनो निहित केन्द्र पर प्रशिक्षण देबाक उद्देश्य सँ स्कूल खोलिकय स्वरोजगारी बनब
- ब्युटीशियन कोर्स कएलाक बाद ब्युटी पार्लर खोलब
- सिलाई सिखल द्वारा सिलाई केन्द्र या टेलरिंग शौप खोलब
- फैशन डिजाइनिंग मे प्रशिक्षित द्वारा अपन प्रशिक्षण केन्द्र वा फेर बुटिक खोलब
- कूकिंग कोर्स मे निपुण द्वारा प्रशिक्षण केन्द्र या फेर अपन फूड स्टोर चलायब
- जाहि कोनो शिक्षा वा कला सँ आबद्ध क्षेत्र मे निजी प्रतिष्ठानक संचालन करब
ई सब एहेन स्वरोजगार थीक जेकरा हमरा सबहक बेटीवर्ग सफलतापूर्वक आर अत्यन्त सहजताक संग कय सकैत अछि। ओकरा मे आत्मविश्वास बढेबाक लेल आर समाज मे अपन स्वतंत्र पहिचान स्थापित करबा मे ई सब स्वरोजगारक उपाय-उपक्रम एक सफल मार्गचित्र भऽ सकैत अछि।
अन्त मे, मैथिली जिन्दाबाद केर पाठक सब लेल हमर एक हिन्दी रचना समर्पित करैत छी। आशा करैत छी जे अपन मिथिलाक लोक लेल ई सब आलेख महत्वपूर्ण भऽ रहल अछि। अन्त मे ३० आलेख सहितक अपन पोथी प्रकाशन सेहो करायब ताहि अपेक्षाक संग, मैथिली जिन्दाबाद!!
बेटी की अभिलाषा
अम्मा बाबा के बगिया की
नन्हीं सी कली हूँ मैं
दादा दादी की दुलारी हूँ
भैया की प्यारी बहना हूँ
गुड़ियों के संग खेली हूँ
नाजों से पाला है सबने
प्यार मिला भरपूर तुम सबसे
अब इतनी सी है अभिलाषा
जतन करो और थोड़ा सा
सीखला दो मुझे कुछ ऐसा
मांगना न पड़े किसी से पैसा
हाथ कभी फैलाऊँ ना मैं
जी लूँ जीवन अपना शान से
बेटी होने का फर्ज निभाऊँ मैं
गर्व करोगे तुम सब मुझपर
जाने मुझे जग मेरे नाम से
ऐसा कुछ कर जाऊँ मैं….
– रितु झा


text:
मैथिली केर सेवा पर अपन विचार
– प्रवीण नारायण चौधरी
ई बहुत प्रेरित कय रहल अछि जे अपने सब गोटे एतेक बढि-चढिकय हमर जिज्ञासा केँ सम्बोधन कयलहुँ। प्रसंगवश ई जिज्ञासा रखने रही जे आखिर लोकक पसन्द की? लेख मार्फत अनेकों बात पाठकक हृदय व मर्म केँ स्पर्श करैत छैक। लेखहि वास्तव मे लेखकक छवि बनबैत छैक। आर सच मे ओहि छविक संग जँ दृश्य सामग्री लेख मे (फोटो इत्यादि) गूँथल जाय त माला समान आकर्षण बनबे करतैक। अहाँ सभक विस्तृत विचार हमरा लेल बटखर्चा बनि गेल अछि। सचमुच ई हमरा लेल बहुत पैघ आशीर्वाद छी। हम हृदय सँ आभार व्यक्त करैत छी, स्नेह आ आशीष बनेने रहब एहिना।
अपन माय के कहल ओ खिस्सा फेरो मोन पड़ि रहल अछि। एक गोटे युवा केँ ज्योतिषीजी कहि देने रहथिन जे आइ तोहर जीवनक आखिरी दिन थिकह। ओ अपन जीवनक आखिरी दिन बुझि तैयारी आरम्भ कय लेलक। भोरे गामक चौराहा पर बैसि गेल। सब एनिहार-गेनिहार केँ गोर लागनाय शुरू कय देलक। लोक सब आशीर्वाद देथिन आ कियो-कियो पूछि देथिन जे कि बात छैक बौआ? कतहु के यात्रा कय रहल छह की…? ताहि पर ओ युवा विहुँसिकय जवाब देल करनि जे “हँ काका/भैया/काकी/भाभी! आइ हमर जीवनक आखिरी दिन छी। तेँ अहाँ सब केँ गोर लागिकय यात्रा पर निकलब।”
ई सुनिते देरी लोक सब आर भावुक भऽ जाइथ। ओहि युवा केँ आरो बेसी आशीर्वाद देथि। कहथि जे “एहनो कहूँ भेलय हँ! अहाँ केँ हमरो और्दा लागि जाय! खूब जिबू, खूब बढू!” आर सही मे चमत्कार भऽ गेलैक। ओ युवा अपन मृत्यु हेबाक समय केँ परखिते रहि गेल, ओ नहि आयल। साँझो बीतल, राति सेहो बीति गेल। कखन ओकरा नीन्द सेहो लागि गेलैक। भोरे जागल त अपना केँ दस बेर हँसोथि-हँसोथि चेक कयलक। घर-अंगना-दरुक्खा, गाछ-वृक्ष, पात-फूल… लोक सब केँ दौड़ि-दौड़िकय पूछय… “हौ, हम जीबिते छी कि मरि गेलहुँ?” लोक सब विहुँसिकय कहैक, “अरे! तूँ एखन कियैक मरबह हौ? खूब जीबह।”
ओ युवा दौड़ैत-दौड़ैत पंडितजी लग गेल। हुनको सँ पुछलक। ओहो विस्मित। हुनकर गणना त कहियो गलत नहि भेल छलन्हि। आब ओ फेर सँ ओकर कुण्डली चेक कयलथि। आर ई देखि ओ आश्चर्य मे पड़ि गेलाह जे ओकर शेष और्दा लोकक आशीर्वाद केर बले आब १०० वर्ष तक बढि गेलैक। ओ ओकरा खुशखबरी सुनेलथि। “हौ जी! तोहर और्दा त काल्हिये शेष छलह। मुदा काल्हि तोरा एतेक लोक के आशीर्वाद भेटलह जाहि के कारण आब तूँ १०० वर्ष धरि जीबह।”
त, यैह होइत छैक आशीर्वादक फल। “अभिवादनशीलस्य नित्यं वृद्धोपसेविनः। चत्वारि तस्य वर्धन्ते आयुर्विद्या यशो बलम॥” मैथिली अपन मातृभाषा छी। ई लिखैत एकटा अलग आनन्द भेटैत अछि। खासकय तखन जखन हमर मातृभाषा मैथिली प्रति राज्य (सरकार) केर घोर उपेक्षा त अछिये, अपनहुँ लोक मे अनास्था आ आत्महन्ताक बुद्धि हावी हेबाक कारण स्वयं द्वारा सेहो उपेक्षित अछि। एहेन अवस्था मे अपन मातृभाषा प्रति सेवाक भावना प्रबल होयब स्वयं केँ तुष्टि प्रदान कय रहल अछि। पुनः धन्यवाद, अपने सब अपन स्नेह बनेने रहू।


text:
रांची सं बिहार-बंगालक यात्रिगण कें लेल खुशखबरी, देखू लेटेस्ट अपडेट
रांची सं बिहार आ बंगाल कें यात्रा करय वला यात्रिक लेल शुभ समाचार अछि. रांची रेलवे स्टेशन सं बिहार आ बंगाल कें लेल जल्द ट्रेन चैल सकैत अछि. अधिकारि द्वारा एकर तैयारी शुरू क' देल गेल अछि .
कोसी, सीमांचल आ पूर्वी बिहार मे बाढ़ि सं बिगड़ल हालात, 400 पंचायत मे घुसल...
बिहारक विभिन्न हिस्सा मे एक सप्ताह लगातार बारिश भेलाक बाद कोसी, सीमांचल आ पूर्व बिहार मे बाढ़िक स्थिति बनि गेल अछि। हालात बिगड़ल अछि। बहुत जगह पर सड़क कें कटला सं आवागमन प्रभावित भ' गेल अछि।
बिहार: आइ सं खुलि जायत नौवीं सं 12वीं धरी कें स्कूल
बिहार मे नौवीं सं 12वीं कक्षा धरी कें सरकारी आ निजी स्कूल सोमदिन सं खुलि जायत। सरकारी गाइडलाइन कें अनुसार नौवीं सं 12वीं धरी कें छात्रक स्कूल बजौने अछि बशर्ते अभिभावक केर अनुमति होय।
Bihar Election 2020: अहि बेर 10 हजार सं बेसी बूथ सं होयत मतदान कें...
बिहार मे विधानसभा, शिक्षक आ स्नातक क्षेत्रक निर्वाचनक निगरानी कें लेल करीब 10 हजार 400 बूथक लाइव प्रसारण कयल जायत । एकर अलावा मतगणना कें दौरान विधानसभाक 3788 टेबलक सेहो लाइव टेलीकास्ट होयत।
बिहार चुनाव: नवरातत्रि सं पहिने शुरू होयत चुनावी प्रक्रिया, दिवाली धरी बनि जायत सरकार
बिहार चुनावक बिगुल बैज चुकल अछि। बिहार मे तीन चरण मे चुनाव होयत. पहिल चरण केर वोटिंग 28 अक्टूबर, दोसर चरणक वोटिंग 3 नवंबर आ तेसर चरणक वोटिंग 7 नवंबर कें होयत।
बिहार चुनाव 2020: घर बैसल एना चेक करू वोटर लिस्ट मे अपन नाम
चुनाव आयोग आइ, शुक्रदिन 25 सितंबर, कें बिहार मे आगामी विधानसभा चुनावक तारीख केर घोषणा क' सकैत अछि। आयोग आइ साढ़े 12 बजे एकटा प्रेस कॉन्फ्रेंस बजौने अछि आ मानल जा रहल अछि जे अहि बिच बिहार चुनावक तारीख कें ऐलान कयल जा सकैत अछि।
हम बिहारक कोनो विधानसभा सीट सं चुनाव लड़ि क’ जीत सकैत छी : गुप्तेश्वर...
बीतल मंगलदिन बिहारक डीजीपी पद सं स्वैच्छिक सेवानिवृत्ति (वीआरएस) लेबाक बाद गुप्तेश्वर पांडेय एक बेर फेर अपन राजनीतिक पारी कें बारे मे खुलि क' बात केलनि।
बिहार विधानसभा चुनाव : डाक कें झंझट खत्म, सर्विस वोटर कें मोबाइल पर भेटत...
बिहारक डेढ़ लाख सं बेसी सर्विस वोटर कें लेल चुनाव आयोग मतदानक नबका व्यवस्था मे जुटल अछि। एकरा लेल इलेक्ट्रॉनिकली ट्रांसमिटेड पोस्टल बैलेट मैनेजमेंट सिस्टम केर शुरुआत कयल जा रहल अछि।
बिहार मे गंगा पर बनय वला दूटा नबका पुल राज्य कें लेल किएक अछि...
बिहार मे गंगा नदी पर बनय वला महात्मा गांधी सेतुक समानांतर आ भागलपुर मे विक्रमशिला सेतुक समानांतर पुल निर्माण योजना बिहारक लेल बहुत महत्वपूर्ण अछि। गांधी सेतु कें समानांतर पुल निर्माण सं उत्तर आ दक्षिण बिहारक बीच आवागमन बेसी सुलभ भ' जायत।
पहिल बेर चुनावी होर्डिंग्स मे एक संगे देखल गेल PM मोदी आ CM नीतीश,...
बैनर-पोस्टर विधानसभा चुनावक सरगर्मी बढ़ा देने अछि। रैबदिन राजधानी कें बहुत इलाक मे बड़का -बड़का होर्डिंग लगाओल गेल जाहिमे भाजपा-जदयू केर एकजुटता देखा रहल अछि।
कृषि विधेयक कें विरोध में पप्पू यादव केलनि 27 कें बिहार बंदक आह्वान
जन अधिकार पार्टी कें संरक्षक वा पूर्व सांसद राजेश रंजन उर्फ पप्पू यादव एनडीए सरकार द्वारा लाओल गेल कृषि विधेयक कें खिलाफ सड़क पर उतरबाक ऐलान केलनि।
बिहार चुनाव: 65 साल सं बेसी आयु वला कें नहि भेटत बैलट पोस्टल सं...
बिहार विधानसभा चुनाव मे 65 साल सं बेसी उम्रक वोटर कें पोस्टल बैलेट केर सुविधा नहि भेटत। बुधदिन संसद मे केंद्र सरकारक ओर सं ई जानकारी लोकसभा मे एकटा सवालक जवाब मे साझा कयल गेल ।
मुख्यमंत्री नीतीश अत्याधुनिक सुविधा वला आईएसबीटी आ कृषि भवन कें करता उद्घाटन
मुख्यमंत्री नीतीश कुमार शुक्रदिन पटना मे निर्मित आधुनिक सुविधा वला अंतर्राज्यीय बस टर्मिनल (आईएसबीटी) आ कृषि भवन कें उद्घाटन करता।
रेलवे 21 सितंबर सं चलाओत 20 जोड़ी नबका क्लोन ट्रेन, सब सं बेसी बिहारक...
कोरोना काल मे भारतीय रेलवे विशेष ट्रेनक संग भीड़भाड़ वला रूट पर 20 जोड़ी क्लोन ट्रेन चलेबाक फैसला केने अछि। अहिमे अधिकांश ट्रेन बिहार कें जोड़य वला अछि।
बिहार कें एकमात्र नालंदा ओपन यूनिवर्सिटीक मान्यता खतरा मे
बिहारक राजधानी पटना स्थित नालंदा खुला विश्वविद्यालय (एनओयू) कें जमीन नहि मिलल त' एकर मान्यता खतरा मे पड़ि सकैत अछि। जखन शुरुआत मे सरकार दस एकड़ जमीन एलॉट केने छल, मुदा अखन राज्य सरकार अतिरिक्त जमीन देबय सं इनकार क' देने अछि।


text:
पश्चिमी चंपारण। 27 जनवरी। पश्चिमी चंपारण जिलाक गोपालपुर थाना परिसर मे कैल्हि शुक्र दिन एक अनियंत्रित ट्रक घुसी केँ पलैट गेल जाहि घटना मे दू गोटाक मौत भ' गेल जखनकि थाना प्रभारी सहित दू पुलिसकर्मी सेहो गंभीर रुपे घायल भ' गेला।
पुलिसक मुताबिक मैनाटांड सँ कुसियार सँ भरल एक ट्रक बेतिया दिस जायत छल तखने गोपालपुर थाना लग ट्रक पर सँ चालक केर नियंत्रण हटी गेल आओर सड़क सँ गुजैर रहल एक मोटरसाइकिल केँ ठोकर मारैत ट्रक थाना परिसर मे घुसी पलैट जेल। एहि दुर्घटना मे मोटरसाइकिल सवार दू लोगक घटनास्थले पर मौत भ' गेल जखनकि गोपालपुर थाना प्रभारी मोहम्मद रफीउर रहमान सहित दू पुलिसकर्मी घायल भ' गेला।


text:
हमर ठोरक पपड़ी पर जे एकटा मर्म सुखा रहल अछि
हमर जिह्वा पर जे धूरा उड़ि रहल अछि
हमर सोनितक धार सँ जे धधरा उठि रहल अछि
हमर देहक शंख सँ जे समुद्रक आवाज आबि रहल अछि
हमर आत्माक अंतरिक्ष मे जे चिड़ै-चुनमुनी कलरव क’ रहल अछि
हमर स्मृतिक गाछ पर जे झिमिर-झिमिर बरखा भ’ रहल अछि
तकरा सभक चोट आ खोंच केँ
टीस आ मोंच केँ
रूप आ रंग केँ
स्वर आ गंध केँ
कोना पानक एकटा बीड़ा बनाक’
हम अहाँक आगू राखि दी आ कही-
लिअ’ ग्रहण करू
ई थिक अहाँक प्रति हमर प्रेम…
जखन कि हमरा बूझलए
जे हमर प्रेम
गुड़ियाम मे बान्हल एक टा पियासल बरद अछि
जे खाली बाल्टी केँ देखि-देखिक’ भरि राति हुकरैत अछि
हमर प्रेम अछि
छिट्टा सँ झाँपल एक टा छागर
जे बन्द दुनिया सँ बहरयबाक बेर-बेर चेष्टा करैत अछि
हमर प्रेम धूरा-गर्दा मे जनमल एक टा टुग्गर चिलका अछि
जे दीने-देखार हेरा गेल अछि
बीच बाजार मे
तखन अहीं कहू
कोना हम अपन आत्माक फोका केँ
एक टा मृदुल भंगिमाक संग अहाँक सम्मुख तस्तरी मे राखि दी
आ कही-
लिअ’ ग्रहण करू…
हमर प्रेम जँ किछु अछि तँ एक टा फूजल केबाड़
हमर प्रेम जँ किछु अछि तँ एक टा कातर पुकार
कि आउ
अइ दुनियाक सभ सँ कोमल आ सभ सँ धरगर चीज बनिक’
आबि जाउ
अहाँक स्वागत मे
हमरा ठोर सँ ल’क’ अहाँक ओसार धरि जे ओछाओल अछि
ओ कोनो कालीन नहि
अहाँक तरबा लेल व्यग्र
खून सँ छलछ्ल करैत हमर ह्रदय अछि
आ हमर हड्डीक प्राचीन अंधकार मे
ओसक एक टा बुन्न सन कोमल
अनेक युग सँ अहाँक बाट ताकि रहल अछि हमर प्राण…
हमर प्राण अछि अहाँक आघात लेल आतुर
अहाँक आघात एहि जीवनक एक मात्र त्राण


text:
रेल मंत्रालय नियुक्त करत महिला कुली, एकटा आओर क्षेत्र स पुरुषक वर्चस्व भेल खत्म
पटना। महिला कए आब देह क दमखम वाला ओ क्षेत्र मे सेहो अपन मौजूदगी देखेबाक मौका भेटत, जतए अखन धरि केवल मर्द क चलैत छल। रेल मंत्री ममता बनर्जी महिला यात्री क लेल देश क तकरीबन हर प्रमुख स्टेशन पर आब महिला कुली कए नियुक्ति क निर्देश जारी करि देलाह। एहि संबंध मे रेलवे बोर्ड क तरफ स बीके शर्मा (यातायात निदेशक कामर्शियल) द्वारा सब टा रेल मंडल कए सर्कुलर (संख्या 2009/टीजी-2/1010/59) सेहो जारी करि देल गेल अछि। जारी सर्कुलर क मुताबिक पहिने चरण मे ओ महिला कुलि कए नियुक्ति क निर्देश देल गेल अछि, जिनकर पति आ पिता पहिने स लाइसेंसधारी कुली अछि आ बेसी उम्र क कारण बोझ ढोबै मे सक्षम नहि अछि। एहन कुली अगर अपन लाइसेंस कए अपन कनिया आ बेटी क नाम स स्थानांतरित करब चाहैत छथि, त रेलवे हुनका सहयोग करत। आब दत्तक पुत्री कए सेहो लाइसेंस हस्तानांतरण क सुविधा देल गेल अछि।
मालूम हुए जे पहिने लाइसेंसधारी कुली बुढ़ापा क बाद अपन लाइसेंस केवल अपन बेटा क नाम स हस्तानांतरित करि सकैत छल। रेलमंत्री क निर्देश क बाद आब जे लाइसेंसधारी कुली बुढ़ापा क कारण अपन बेटा क नाम स लाइसेंस हस्तानांतरित नहि करब चाहैत अछि, हुनकर लेल कनिया आ बेटी क नाम क सेहो विकल्प शामिल करि लेल गेल अछि। अगर सब किछु ठीक-ठाक रहल त जल्दी सबटा प्रमुख स्टेशन पर महिला कुली सेहो नजर आब लागत।


text: बोधगया (गया)। जेट एयरवेज क बैंकाक-गया क बीच पहिल उड़ान मंगलदिन आरंभ भ गेल। सप्ताह मे दू दिन जेट एयरवेज क 9 डब्ल्यू 69 क उड़ान बैंकाक-गया-वाराणसी-बैंकाक क बीच निर्धारित अछि। जे सब मंगल आ शुक्र कए 10:20 बजे गया अंतरराष्ट्रीय हवाई अड्डा पर उतरत आओर 11:20 बजे वाराणसी क लेल प्रस्थान करत। ज्ञात हुए जे बोधगया क पर्यटन मौसम क मद्देनजर पहिल बेर जेट एयरवेज बैंकाक-गया- वाराणसी -बैंकाक क रूट पर अपन उड़ान आरंभ केलक अछि। ओतहि, सोमदिन निर्धारित थाई एयरवेज क टीजी 8820, इंडियन एयरलाइंस क आईसी 730 आ आईसी 734 क उड़ान सामान्यत: आयल आ अपन गंतव्य क लेल प्रस्थान केलक। एहि विमान मे यात्रीक संख्या सेहो सामान्य रहल।


text:
प्रसिद्ध गीतकार पंडित मधुकरक रचनाक चोरी
नकली गीतकार बनबाक होड़ मिथिला मे, प्रसिद्ध रचनाकार मधुकरक भक्ति रचनाक चोरी दरभंगा मे
https://youtu.be/PPF1rjSbBaw
एकटा आर दुखद घटना सोझाँ आयल अछि, एक महान् साहित्यकार आ गीतकार – भक्तिरचनाक सुप्रसिद्ध स्रष्टा पंडित मधुकान्त झा मधुकरक एक प्रसिद्ध रचना केँ अपन नाम सँ गीत रचबाक आ तेकर रेकर्डिंग करेबाक निन्दनीय प्रकरण प्रकाश मे आयल अछि।
जाले प्रखंड केर मुरैठ गामक निवासी डा. रविन्द्र मिश्र द्वारा पंडित मधुकरक रचना ‘अखिल जगदम्ब माँ काली’ नामक भक्ति-गीत रचनाक चोरी करैत अपन नाम गीतकारक रूप मे राखि ‘पुष्पानि म्यूजिक’ चैनल पर राहुल मिश्र केर गायन सहित आडियो रिलीज कयल गेल अछि।
एहि तरहक घटनाक निन्दा करैत पंडित मधुकरक दोभित्र डा. कुमुनानन्द झा प्रियवर गीतकार सँ कड़ा विरोध सेहो जतेलनि अछि। आरोपी गीतकार मिश्रक कहब छन्हि जे ई रचना १९८० केर दशक मे वैह कयलनि, संगहि ओ अपन सफाई मे ई रचना आरो कतेको लोक द्वारा होयबाक तर्क सेहो हड़बड़ी मे रखैत अपना केँ बचेबाक प्रयत्न केलाह। मैथिली जिन्दाबाद केँ प्राप्त टेलिफोन वार्ता मे डा. मिश्र अपन बचाव मे कोनो पुख्ता आधार नहि राखि पेलाह। १९७५ ई. मे पंडित मधुकरक ई रचना पहिनहि प्रकाशित सेहो भेल छल, संगहि हुनकर ई रचना गामे-गाम पूरे मिथिला मे लोकप्रिय भेल। तेहेन महत्वपूर्ण रचना केँ आइ अन्य कोनो व्यक्ति अपन रचना कहिकय गीतकार बनबाक लौल पूरा करथि, ई मैथिली साहित्यक लेल दुर्भाग्यपूर्ण पक्ष थिक। प्रियवर एहि वास्ते रचनाकार सँ अपन गलती केँ सुधार करैत संकलनकर्ताक रूप मे श्रेय लेबाक आग्रह कयलनि, रचनाकारक मेहनति आ कृतिनिर्माणक भरपूर श्रेय देनाय अनिवार्य आ नैतिकताक आधार पर न्यायपूर्ण सेहो हेबाक बात ओ बतेलनि।
बौद्धिक सम्पदाक संरक्षण लेल कानूनी उपाय रहितो मानवीयता आ नैतिकताक आधार पर एहि तरहक कुकृत्य सँ बचब आवश्यक होयबाक बात मैथिली जिन्दाबादक सम्पादक प्रवीण नारायण चौधरी बतेलनि।
हरिः हरः!!


text:
मधुबनी, जनबरी १६, २०१६. मैथिली जिन्दाबाद!!
साहित्यिक साधना स्थली मधुबनी द्वारा हरेक मासक १५ तारीख केँ आयोजित कैल जा रहल कवि गोष्ठी काल्हि आयोजन कैल गेल छल। एकर अध्यक्षता डा. विजय शंकर पासवान केलनि तथा आनन्द मोहन झा द्वारा संचालन कैल गेल। एहि कार्यक्रम मे अमल वत्स रचित हिन्दी कविता संग्रह ‘आरम्भ’ केर लोकार्पण सेहो कैल गेल।
गोष्ठी मे अजित आजाद द्वारा पथिक कविता पर समीक्षा प्रस्तुत कैल गेल छल। उपस्थित कवि रामेश्वर निशान्त, सतीश साजन, दिलीप झा, गोपाल झा अभिषेक, अमल वत्स, सुभाष स्नेही, विनय विश्वबंधु, विद्याकर, भोला नन्द झा, उदय जायसवाल, शुभ कुमार वर्णवाल, प्रशान्त ठाकुर तथा नासिर रिजवी अपन-अपन प्रस्तुति देने छलाह।
ई गोष्ठी पहिने हिन्दी कविता लेल ख्याति प्राप्त कएने छल, मुदा आब मैथिली लेल समर्पित अछि। २९ अगस्त २०१२ ई. मे स्थापित ई साहित्यिक संस्था ‘अमलतास’ नाम सँ वार्षिक स्मारिकाक सेहो प्रकाशन करैत अछि। एखन धरि ३ अंक प्रकाशित कैल जा चुकल अछि। आचार्य वामदेव झाक अध्यक्षता मे आरंभ भेल एहि संस्थाक कार्यकारी अध्यक्ष सतीश साजन तथा सचिव रामेश्वर निशान्त छथि।


text: पटना । पीएमसीएच मे एमबीबीएस कोर्स मे 150 सीट पर नामांकन संभव अछि। मेडिकल काउंसिल आफ इंडिया (एमसीआइ) एहि पर हरी झंडी देखा देलक अछि। सरकार कए एकरा लेल नव मेडिक ल कॉलेज खोलबाक आवश्यकता सेहो नहि पड़त। एमसीआइ क सदस्य डा बसंत सिंह कहला जे हाल दिल्ली मे आयोजित सामान्य परिषद क बैठक मे एहि प्रस्ताव कए पास करि देल गेल। प्रस्ताव मे कहल गेल अछि जे ओना त मेडिक ल कॉलेज अस्पताल जतय मरीज क भर्ती क लेल खाट क संख्या 1500 या ओहि स बेसी अछि त ओतहि एमबीबीएस कोर्स मे 250 छात्र क नामांकन भ सकैत अछि। एमसीआइ इ सेहो कहलक जे सीट बढ़ेबा लेल इ सेहो आवश्यक अछि जे छात्र आ खाट क संख्या क अनुपात मे शिक्षक, पारामेडिकल और अन्य कर्मचारी क संख्या पर्याप्त हेबाक चाही। एहि पैमाना पर बिहार क पीएमसीएस कए छोडि़कए कोनो आओर कॉलेज मे खाट क संख्या 1500 स बेसी नहि अछि। पीएमसीएच मे 1675 ओछान मरीज लेल आवंटित अछि। नालंदा मेडिकल,पटना और श्रीकृष्ण मेडिकल,भागलपुर मे 500 ओछान आवंटित अछि। दरभंगा मेडिक ल मे 875 जखन कि अनुग्रह नारायण मगध मेडिकल, गया आ जवाहरलाल नेहरू मेडिकल,भागलपुर मे क्रमश: 420-420 टा ओछान क स्वीकृति भेटल अछि। डॉ सिंह कहला जे एहि प्रस्ताव कए भारत सरकार कए अधिसूचित करैत अछि है, त बिना नव मेडिकल कॉलेज खोलने सीट क संख्या बढ़ाउल जा सकैत अछि।


text:
२० जून २०२१, मैथिली जिन्दाबाद!!
काल्हि १९ जून २०२१ शनि दिन एसोसिएशन अफ तराइयन्स इन अमेरिका (एन्टा) द्वारा मैथिली भाषाक जानल-मानल कविश्रेष्ठ दयानन्द दिक्पाल यदुवंशी लेल श्रद्धाञ्जलि सभाक आयोजन कयल गेल छल। ई आयोजन जूम मीटिंग मार्फत फेसबुक लाइव द्वारा कयल गेल। एन्टा अध्यक्ष डा. इन्द्रदेव साहुक अध्यक्षता मे आयोजित एहि कार्यक्रमक संचालन एन्टा स्पोक्सपर्सन मोहन यादव द्वारा कयल गेल छल। एहि श्रद्धाञ्जलि सभा मे मैथिलीक वरिष्ठ साहित्यकार एवं कान्तिपुर रेडियोक प्रसिद्ध कार्यक्रम ‘हेल्लो मिथिला’ केर संचालक सह नेपाल संगीत तथा नाट्य प्रज्ञा परिषद के संगीत तथा नाट्य विभागक प्रमुख प्राज्ञ धीरेन्द्र प्रेमर्षि, मैथिली जिन्दाबाद केर सम्पादक प्रवीण नारायण चौधरी, मैथिली साहित्य अभियान, विराटनगरक संयोजक कर्ण संजय, एन्टा सलाहकार डा. कृष्ण साह एवं अन्य व्यक्तित्व लोकनि सहभागिता दैत कविश्रेष्ठ दयानन्द दिक्पाल यदुवंशीक व्यक्तित्व ओ कृतित्वक चर्चाक संग हुनका प्रति भावपूर्ण श्रद्धाञ्जलि अर्पित कयलनि। निष्कर्षतः कविश्रेष्ठ दयानन्द दिक्पाल यदुवंशीक अप्रकाशित रचना सभक संग्रह करैत पुस्तकाकार मे प्रकाशित करबाक कार्य असल श्रद्धाञ्जलि होयत से निर्णय लैत सहभागी सृजनकर्मी एवं आयोजक संस्था द्वारा प्रतिबद्धता सेहो व्यक्त कयल गेल।


text:
आलोचना
एखन अवधेश कुमार जी ‘हम सब मैथिल छी’ फेसबुक ग्रुप पर एकटा आपत्ति व्यक्त करैत मैथिली जिन्दाबाद पर प्रकाशित आजुक संपादकीय पर किछु एहि तरहें टिप्पणी केलनि: हमरा आ हुनका बीच भेल वार्ताक उतार:
अवधेश जी: ई झूठक खेती एतय कियैक कय रहल छियैक अपने…. किछु पोस्ट करय सऽ पहिने तथ्यक जानकारी लेबाक कोशिस करल जाय….!!
हम: केहेन जानकारी? अपने देल न जाउ! हम विश्वास दियबैत छी जे ‘झूठक खेती’ शीर्षक दैत ओहि समस्त बात केँ प्रकाशित करब।
अवधेश जी: पहिने जेकाँ कनि जानकारी गूगल एडवर्ड्स और कूकिज केना काज करइ छै ओ लय लियऽ, तहने हमर बात समझ मे आयत अहाँ के…!! और जहाँ तक जानकारी के सवाल अछि, जखन अपने कोनो पेज नेट पर खोलइ छियैक, तऽ लोकल एड अपने आबि जाइ छैक गूगल सँ, देबऽ के जरुरत नहि। और ई न्युज केर जन्मदाता रूडीजी (भाजपा नेता राजीव प्रताप रूडी) सेहो अपन गलती केँ मानि कय अपन ट्वीटर सँ एकरा डेलिट कय देलैथ।
हम: ओह। अहाँ पूरा बात लिखिकय देल न जाउ।
अवधेश जी: ऊपर जे लिखिकय देलहुँ ओ पूरे बात छैक। अपने के बुझना मे कोनो कमी अछि, या तऽ बुझितो अहाँ अन्जान छी।
हम: हमरा अहाँ सं उपरोक्त समाचार केर खण्डन आलेख चाही। संभव हो त मूल लिंक पर सेहो। बाकायदा आरोप लगबैत जे हम झुठक खेती की रहल छी।
अवधेश जी: एहि मे कोनो लिंक केर आवश्यकता नहि छैक। जहन अहाँ कोनो पेज खोलइ छियैक नेट पर तऽ लोकल एड अपने अबइ छैक, और तथ्य चाही तऽ रूडी जी केर इन्टरव्युज देख लियऽ न्युज चैनल पर, जतय ओ अपन गलती केँ स्वीकारलैथ।
हम: ओह। अहाँ हमर बात बुझि नहि रहल छी। जे सम्पादकीय हम पोस्ट केलहुँ तेकरा लेल खण्डन आलेख अहाँक पूर्वक वक्तव्य मुताबिक उपलब्ध कराउ। रूडी जी केर गलती स्वीकार करबाक समाचार केर लिंक सेहो देल जाउ।
अवधेश जी: http://www.news18.com/news/bihar/rudy-mistakes-google-ad-to-nitish-kumars-campaigning-strategy-gets-trolled-on-twitter-831029.html
उपलब्ध करा देलौं, आब खुश भऽ जाउ, और मिथिलांचल के जे सभ्यता छैक, ओकरा प्रचारित करू, एहि पेज केँ पोलिटिकल नहि बनाउ।
हम: धन्यवाद। ओना हम जे लिंक देने छी ओहि में आरो बहूत रास बात अछि। शायद पढ़ने हैब।
अवधेश जी: सबके निचोड़िकय अपने हेडिंग देलियैक, आब बात केँ घुमबियौ नहि।
हम: झुठक खेती स पेज केँ पॉलिटिकल नहि बनेबाक टिप्पणी पर अपने समीक्षा जरूर करू। कोनो आरो पार्टीक प्रचार ओहिना पाकिस्तानी मीडिया पेज पर अबैत।
अवधेश जी: कोनो समीक्षाक जरुरत नहि, सब बहुत नीक जेकाँ क्लियर अछि। हाँ, दोसरो आबि रहल अछि, हम जखन ओ पेज ओपन करैत छी तऽ पायोनियर केर एड अबैत छैक।
हम: हम कहाँ घुमा रहल छी। हम त कायम छी अपन संपुर्ण विचार पर आ अहाँक सुधार केँ आलोचनात्मक आलेखक संग शीर्षक झुठक खेती सहित स्वीकार की रहल छी। (मुस्कान सहित)
अवधेश जी: प्रकाशन केर इन्तजार रहत हमरा आ एहि पेज केँ सेहो। (मुस्कान सहित)
…………………
उपरोक्त छल हमरा आ अवधेश जी केर बीच भेल वार्ता ओहि विन्दु पर जे हम ‘झूठक खेती’ ओतय कियैक कय रहल छलहुँ, तथ्यक जानकारी कियैक नहि लेलहुँ, खुद रूडीजी जे एहि समाचार केर जन्मदाता छलाह ओहो अपन गलती स्वीकार कय लेलनि जे गूगल एड केँ ओ पाकिस्तानी मिडिया मे देल गेल एड मानिकय बिहारक राजनीतिक दल पर आरोप लगौलनि। संपूर्ण वार्ता जहिनाक तहिना देने छी।
हमहुँ ओ पेज खोललहुँ आ हमरा कि देखायल सेहो फोटो अपलोड कय रहल छी। हमरो एहि मे गूगल एड देखायल – ग्लोबल सोर्सेज केर। आब ई बात बताउ – जे कोनो समाचार जाहि पर मिडिया मे चर्चा जोर पर पहुँचि गेल ताहि पर हम कतेक विज्ञ बनिकय छानबीन कय सकैत छलहुँ? आर, नीतीश कुमार जी द्वारा आतंकी गतिविधि मे शामिल लोक केँ अपन बेटी तक बनेबाक बात आ दरभंगा-समस्तीपुर सहित बिहारक विभिन्न भाग सँ पकड़ायल आतंकवादी केर पनाहगाह बिहार पर देल अनेको वक्तव्य आ ताहिक पाकिस्तान कनेक्सन, हालहि कैल गेल पाकिस्तानक दौड़ा, आ चरम पर रहल मुस्लीम तुष्टीकरण आदिक माहौल मे ‘झूठक खेती’ कि भेल ई मैथिली जिन्दाबाद केर पाठक स्वयं निर्णय करब।
अवधेश जी केँ धरि हृदय सँ धन्यवाद छन्हि। मिथिला मे अक्सरहाँ लोक अपन विद्याक दंभ मे अहिना दोसर केँ तुच्छ मानैत छैक आ बिना कोनो बातक सेहो बात तेना बनैत छैक जे शीर्षक “झूठक खेती” दैत सोझाँवलाक निष्पक्षता केँ झाँपि देल जाएत छैक। लेकिन मिथिला आइ न काल्हि जातिवादिताक भूमड़ी सँ निकलत जरुर।
एकटा बात आरो कहबाक इच्छा होएत अछि, अवधेश जी कहला जे एहि पेज केँ पोलिटिकल नहि बनाउ, मिथिलाक सभ्यताक प्रचारक बनू…। विदित हो जे राजनीति सँ आइ कोनो बात अछूता नहि अछि। मिथिलाक भाषा मैथिली केँ कोन तरहें विषपान आ इलेक्ट्रीक शक देल जाएत छैक से किनको सँ छूपल नहि होयत। मिथिलाक आइ देश स्वतंत्रताक ७ दशक आ बिहारक लगभग १० दशक सँ ऊपर केहेन रहल आ कि सब भेल से किनको सँ छुपित नहि अछि। मिथिलाक पहिचान केँ सदा-सदा लेल समाप्त करबाक लेल बिहारी तऽ बनाओले गेल, एहि क्षेत्र मे रहल समृद्ध चीनी मिल, पेपर मिल, कृषि, सिंचाई, जलस्रोत सँ आमद, आदि संपूर्ण मूलाधार-पूर्वाधार केँ चौपट कय देल गेल। मिथिलाक कांग्रेसी मुख्यमंत्री आ उर्दू केँ राजभाषाक दर्जा… कारण कांग्रेसी नीति जे नेहरुएक समय सँ वैभल परियोजना द्वारा बाढि नियंत्रण, सिंचाई व जल-कृषि लेल देल बजट केँ बंगाल व पंजाब केर क्रमश: दामोदर घाटी परियोजना व भाखड़ा नांगल परियोजना केँ बिहार सँ छीनिकय मिथिलाक्षेत्र केँ सदा-सदा लेल विपन्न रहि मजदूर आपूर्तिकर्ता स्थल मे परिणति लेल दऽ देलक… कतेको रास बात गूढ आ गहिंर मे छैक। ई सबटा राजनीतिक बात थिकैक। लेकिन हमर अवधेश जी आ कतेको पढल-लिखल पुत्र फूइसक सभ्यताक ढोल टा पीटय मे लागल छथि, राजनीति लेल जातिवादिताक आधार पर अपन मत केँ भूस्ट करैत छथि। मिथिला राज्यक नाम लैत ‘बिहारी’ बनिकय रहब आ गुलामी-औपनिवेशिक मानसिकता सँ ग्रसित होइत छथि… आर तऽ आर, मिथिलाक लोक अपनहि सँ अपन भाषा तक केँ दुत्कारैत छथि। पता नहि, तखन कोन सभ्यता केर प्रचार कोन ढंग सँ कैल जाय! कतेक ठाम बात केला पर ईहो कहि देल जाएत छैक जे मिथिला माने गोटेक ब्राह्मण, मैथिली माने ब्राह्मण। आ ब्राह्मणक आइ राजनीति मे कतेक स्थान छैक से रावणक पुत्र आ नाति समान संख्याधारी नीक सँ कहि सकैत छथि। विशेष दोसर दिन….
हरि: हर:!!


text:
ई त सब जानैत आ मानैत होयब जे –
-
हम मैथिलीभाषीक जन्म किछु विशेष कारण सँ मिथिला पुण्यक्षेत्र मे भेल अछि। पूर्वजन्म के किछु विशेष कर्म आ प्रारब्ध के चलते एहि धर्मक्षेत्र मे मनुष्य रूप मे पदार्पण कय सकल छी।
-
जन्म भेटब प्रकृति आ ईश्वर केर ब्रह्माण्डीय संरचनाक एकटा विलक्षण आ विचित्र घटना होइत छैक। जीवलोक मे जीवन प्राप्ति केँ जन्म आ पुनः जीवनक अन्त केँ मृत्यु कहल जाइत छैक।
-
मृत्योपरान्त पुनः जन्म के परिकल्पना शास्त्र व पुराण मे चर्चित अछि, एहि पर अहाँ-हम अपन-अपन मानसिकता आ बौद्धिकता सँ विश्वास करैत छी। किछु लोक विश्वास नहियो कय सकैत छथि, ताहि लेल सब जीव (खासकय मनुष्य स्वतंत्र) होइत अछि।
-
जन्म-मृत्यु के चक्र ओहिना चलैत छैक जेना समय के दिन आ राति एकटा सुनिश्चित समय-आकार मे चलैत रहैत छैक। नित्य सूर्य के उदय जन्म के द्योतक थिकैक त सूर्य के अस्त मृत्यु के…. लेकिन राति बितिते पुनः सूर्य के जन्म आ दिन भरि जिवन्त रहि रातिक प्रवेश ई नित्य-शाश्वत सत्य थिकैक। ठीक तहिना जन्म-मृत्यु के चक्र नित्य-शाश्वत सत्य बुझू।
हमरा विश्वास अछि जे एहि ‘दर्शन’ (philosophy) केँ सब कियो अपन स्थूल ज्ञानेन्द्रिय सँ बुझि सकैत छी, आर विशिष्ट दृष्टि – अन्तर्दृष्टि – मन आ बुद्धि केर दृष्टि व गति सँ त आर गहींर-गहींर ‘दर्शन’ केँ बुझबाक उपलब्धि अपन-अपन योगबल सँ लोक लेल सम्भव होइत छैक।
आइ जे हमरा कहबाक अछि से एतबे जे हम मैथिलीभाषी (मैथिल) स्वयं के मैथिल होयबाक विषय पर गर्वान्वित होइ। “कृतौ सन्तिष्ठतेऽयं जनकवंशः, इत्येते मैथिलाः, प्रायेणैते आत्मविद्याश्रयिणो भूपाला भवन्ति।” (विष्णुपुराण, चतुर्थ अंश, अध्याय – ५, श्लोक ३२-३४) – एहि सिद्धान्त के मुताबिक हम सब एहि ‘मैथिल भूपाल’ (राजा) के प्रजा ‘मैथिल’ छी जे आत्मविद्या केर आश्रयदाता छथि आ हमहुँ सब अपन-अपन जीवनक मूल उपलब्धि आत्माक विद्या अर्जन लेल मुख्यतया बुझैत छी, बुझी। तदनुसार परमपिता परमेश्वर जिनका सँ अलग भेला बहुतो समय भ’ गेल अछि आ मर्त्यभूमि मे विचरण करैत-करैत जन्म-मृत्युक चक्कर मे पड़ल छी से एहि विद्याक ज्ञाता बनि ‘मुक्ति’ (मोक्ष) जेहेन पुरुषार्थ कमाबी/पाबी। चलू मुक्त बनी। श्रीकृष्ण ओहिना नहि कहने छथिन जे –
कर्मणैव हि संसिद्धिमास्थिता जनकादयः ।
लोकसङ्ग्रहमेवापि सम्पश्यन्कर्तुमर्हसि ॥गीता ३-२० ॥
जनकादि श्रेष्ठजन सेहो कर्महि द्वारा परम सिद्धि केँ प्राप्त भेल छथि। लोकसंग्रह केँ ध्यान मे रखितो अहाँ कर्महि टा करबाक लेल योग्य छी। अर्थात् – हे अर्जुन! अहाँ युद्ध के मैदान मे ठाढ़ शास्त्र, पुराण, नीति, अनीति, संन्यास, योग, आदि-इत्यादि पर असमय चर्चा कय केँ युद्ध जेहेन कर्म सँ पलायन लेल नहि सोचू। आब त ई युद्ध करब अहाँक एकमात्र कर्तव्य अछि। बाकी बात सब रिक्त समय मे करब। ॐ तत्सत्!
हे मैथिल! अहाँक पहिचान पर विद्वेषी सभक कुदृष्टि पड़ि गेल अछि। विद्वेषी बहरिया टा नहि, घरक भितरे बहुतो रास अछि। अकर्मल-अपाटक आ कुतर्की सब असमय नीति, शास्त्र, पुराण आ किदैन-कहाँदैन चर्चा कय केँ ‘मिथिला राज्य’ केर आत्मसम्मान सँ भटकाबय लेल चाहि रहल अछि। सावधान!!
हरिः हरः!!


text:
— कीर्ति नारायण झा।
“कोरोना के काल भेल। धिया पूता बेहाल भेल।।” कोरोना केर विकराल काल में सभ सँ बेसी प्रभावित धिया पूता भेल कारण एकटा स्वछंद प्राणी के जँ ओकर स्वच्छंदता पर प्रभाव पड़ै तऽ ओ सभ सँ बेसी अनुभव करैत अछि। घर में बन्द रहि कऽ सभ धिया पूता परेशान भऽ गेल छल। ओकर संगी साथी संग मस्ती करवाक आनंद एकटा अलौकिक आनंद केर अनुभूति करवैत अछि। लोक सभ एहि विपत्ति काल में सभ सँ बेसी धिया पूता के शिक्षा के लऽ कऽ चिंतित छलाह जे किछु हद तक इंटरनेट के माध्यम सँ शिक्षा देवाक प्रयास में सफल भेल मुदा अधिकांश संख्या मे गरीब आ ग्रामीण क्षेत्र मे रहनिहार विद्यार्थी सभकेँ बेसी परेशानी केर सामना करय पड़लैक आ किछुए होअय पढवाक लेल नीक वातावरण केर व्यवस्था भेनाइ आवश्यक होइत छैक तेँ पहिने के जमाना में गुरुकुल में पढाई केर प्राथमिकता देल जाइत छलैक जाहि ठाम मनुखक आवादी सँ दूर शान्ति वातावरण में विद्यालय केर निर्माण होइत छलैक आ ओहि में विद्यार्थी के शिक्षा देल जाइत छलैक जे बन्द कोठली में इंटरनेट के माध्यम सँ पढाइ में भेटनाइ असंभव छैक एकर अतिरिक्त नेटवर्क केर समस्या एहि पढाई में बहुत पैघ बाधक होइत छैक। साधन सम्पन्न विकसित देश में एकर बहुत सुंदर व्यवस्था रहैत छैक जाहि ठाम इंटरनेट के माध्यम सँ अधिकांश काज सहजता सँ भऽ जाइत छैक मुदा एहि सभक बाबजूद विपत्ति काल में एहि तरहक ब्यवस्था आ सरकारी तंत्र केर सजगता प्रशंसनीय मानल जा सकैत अछि। नहिं मामा सँ कनहा मामा के मानि इंटरनेट शिक्षा के कम कऽ कऽ आंकनाइ कोनो हालत में उचित नहिं मानल जा सकैत अछि। टेलीकॉम कम्पनी सभ सेहो एहि काल मे नीक प्रयास कयलक। नेटवर्किंग समस्या में किछु सुधार देखल गेल छल ओना भविष्य मे एहि में आओर बेसी सुधार केर आशा कयल जाइत अछि मुदा एहि तरहक विपत्ति जँ नहिं आवय तऽ नीक, मुदा एहि पर तत्काल नियंत्रण संभव नहिं छैक आ विपत्ति पूछि कऽ नहिं अबैत छैक एहन परिस्थिति में इंटरनेट के माध्यम सँ शिक्षा के प्रारम्भिक डेग के रूप में सर्वमान्य अछि। ओना संक्षेप में कहल जा सकैत अछि जे इंटरनेट के माध्यम सँ पढाइ के अपना सभक सन विकासशील देशक लेल प्राइमरी नहिं अपितु सेकेंडरी के रूप में मानल जा सकैत अछि आ भविष्यक लेल एकटा उपयोगी साधन के रूप में एकरा देखल जा सकैत अछि। भविष्यक एकटा प्रकाश पुंज के रूप एहि प्रकारक शिक्षा के मानल जा सकैत अछि। तमसो माँ ज्योतिर्गमय…..


text:
नवका- पुरनका लेख सर्च करु...
मिथिला के बेटी मैथिलीक सपना आईएएस
मैथिली अपन मां-पिताजी संग नोएडा मे रहय छथि आआोर एहन पहिल बेर भेल जे नोएडा सं सीबीएसई 12 वीं मे कोनो छात्रा सेकेंड टॉपर बनलीह.
मूलतः भागलपुर निवासी पिता बृजकिशोर
मिश्रा और माता अपर्णा झा जीक के पुत्री मैथिली नोयडा के एमिटी इंटरनेशनल स्कूल के छात्रा छथि. बृजकिशोर जी आआो अपर्णा जी दुनू गोटे सुप्रीम कोर्ट में वकील छथि.
अगर विषय के हिसाब सं देखय जाए तं इतिहास मे 100 मे 100, अर्थ शास्त्र मे 100 मे 100, सायकोलॉजी मे 100 मे 99, राजनीति शास्त्र मे 100 मे 98 आ अंग्रेजी मे 100 मे 98 नंबर प्राप्त केलनि. यानि 500 मे 495 अंक. शानदार.
एतेक नीक नंबर ओहो बिना ट्यूशन पढ़ने. मैथिली मिश्रा रोज 10 सं 12 घंटा पढ़ाई करि एतेक मार्क लाबय मे सफलता प्राप्त केलनि. ओना एहि मे मैथिली के मां- पापा के संग चाचीजीक सहयोग मिललन्हि.
मैथिली के सपना सिविल सर्विसेज के परीक्षा द आइएएस बनय के छनि. एहि लेल मैथिली दिल्ली विश्वविद्यालय के श्रीराम कॉलेज सं राजनीति शास्त्र मे बीए आआोर एमए करय चाहय छथीह.
हिनका किताब पढ़य के आओर पेंटिंग करय के विशेष शौक छनि.
मिथिला मैथिल के नाम रौशन करबाक लेल मैथिली मिश्रा के बधाई आओर शुभकामना...
एहि ठाम अहां कंमेट बॉक्स मे मैथिली मिश्रा के अपन शुभकामना संदेश लिख सकय छी
2 टिप्पणियां:


text:
नगर पंचायतमे खंडहर बनल पेपर मिल
- संजय कर्ण
झंझारपुरः 1982मे नगर पंचायतक थानाक लगीच पेपर मिलक स्थापना कयल गेल। एहि प्रयाससँ झंझारपुर आ लगपासक क्षेत्रक लेल बिन माँगल मोती भेटलाक समान अछि। मुदा जखन पाँच वर्ष धरि पेपर मिलकेँ चालू भेलासँ रोजगारक उमीद दम तोड़ि देलक, त’ पेपर मिलकेँ चालू करबाक माँग लोक करय लागल। मुदा राजनेता सभक आपसी तालमेलक अभाव ई माँग एखन धरि साकार रूप नहि ल’ पेलक अछि। पेपर मिलक भवन आइ खंडहर बनि गेल अछि। लाखोक लागतसँ स्थापनाक समये कीनल गेल मशीन या त’ जंग खा क’ बर्बाद भ’ गेल वा फेर ओकर अधिकांश पार्ट पुर्जा चोरी भ’ गेल। 1980मे झंझारपुरकेँ अनुमंडलक दर्जा भेटल। अनुमंडलक स्थापनाक दू साल बाद पेपर मिलक स्थापना भेल मुदा एखन धरि पेपर मिलकेँ चालू करबाक सपना पूरा नहि भ’ सकल अछि। एहि मुद्दाकेँ एतुका जनता राजनेता सभक समक्ष चुनाक समय हो वा नहि हो अपन माँग रखिते रहला अछि आ आंदोलन सेहो करैत रहल अछि। मुदा कखन-कखन पेपर मिल चालू होयत, ई एखनो उमीदेपर टिकल अछि। जखन झंझारपुरमे औद्योगिक प्रांगणक स्थापनाक संगहि पेपर मिलक निर्माण शुरू भेल छल त’ ओहि समय ओ बिन मँगने भेटल छल। मुदा जकर बाद ओहि जेहन युवा सभ रोजी-रोटीक लेल पेपर मिलकेँ चालू कराओल जयबाक माँग करय लागल त’ कोनो राजनेता एकरा गम्भीरतासँ लेब उचित नहि बुझलनि। आब स्थिति ई अछि जे पंचायत स्थित औद्योगिक प्रांगण आइ अपन अस्तित्वक लेल तरसि रहल अछि। चुनावक समय औद्यौगिक प्रांगणकेँ जीर्णोधार कयल जयबाक आश्वासन देल जाइत रहल अछि। मुदा चुनाव समाप्त होइते सभटा आश्वासन आश्वासने रहि जाइत अछि। धीरे-धीरे स्थानीय व दबंग लोक औद्यौगिक प्रांगणकेँ अतिक्रमित सेहो क’ लेलक अछि।
1985 ई.मे स्थापित औद्यौगिक प्रांगणमे पेपर मिलक लेल करोड़ोक लागतसँ भवन निर्माण कराओल गेल। ओकर बाद पेपर मीलकेँ ल’ क’ सेहो करोड़ो टाकाक मशीन मँगवाओल गेल। मुद आइ धरि मशीन बाहरमे राखल अछि। उक्त मशीन लोक सभक मुँह खौंझा रहल अछि। मशीन जंग लागि क’ खराब सेहो भ’ चुकल अछि। संगहि कबाड़ी एवं चोर सभक माध्यमे बेसीतर मशीनक पार्ट्सक चोरी सेहो क’ लेले गेल अछि। हालात ई अछि जे आब लोक औद्यौगिक परिसरमे नगर क्षेत्रक लोक कचड़ामे फेकैयमे प्रयोग करय लागल अछि।
की कहैत अछि लोक
अजय टिबड़ेवाल बतौलनि जे जखन पेपर मिलकेँ चालूये नहि करक छल, त’ लोक सभकेँ अश्वासन कियेक दियाओल गेल छल। पेपर मिल चालू होबैसँ लोक सभकेँ रोजगारक अवसरि भेटि जाइत। स्थानीय लोक दोसर प्रदेशमे नौकरी करबाकेँ विवश अछि। मानिक सिंहक कहब अछि जे पेपर मिलक मशीन सभमे जंग लागि क’ खराब भ’ चुकल अछि। ओतै स्थानीय लोक औद्यौगिक प्रांगणमे कचड़ा फेकि क’ एहि परिसरकेँ कचड़ामे बदलय लागल अछि। कोनो सार्थक पहल नहि कयल गेल, त’ आन्दोलन करबा लेल विवश होबय पड़त। मुकेश कुमार कहलनि जे औद्यौगिक प्रांगणके लोक अतिक्रमण करबामे लागल अछि। एकर अतिरिक्त प्रशासन मूक दर्शक बनल बैसल अछि। पानी टंकी निर्माणसँ लोक सभकेँ लागै लागल छल, जे कमसँ कम नगर वासीकेँ स्वच्छ पानि त’ नसीब होयत।
3,166 total views


text:
–आभा झा।
‘ तू सबका खुदा सब तुझ पे फिदा —- हे कृष्ण कन्हैया नंद लला , अल्लाहो गनी अल्लाहो गनी’
ईश्वर कोनो एक जाति या धर्मक बंधन सँ बान्हल नहिं छथि।कृष्ण भक्त सूरदास, मीराबाई,चैतन्य महाप्रभु आदिकेँ अलावा अन्य समुदायक लोक जेना रसखान, भक्त बहिन रेहाना तैय्यबजी ,अमीर खुसरो ,नजीर अकबराबादी और वाजिद अली शाह जेकां कतेको मुस्लिम मतावलंबी कृष्णक स्तुति करि क’ दुनू धर्मक बीच पुल बनबैकेँ कोशिश केने छलाह। ग्यारहवीं शताब्दीक बाद इस्लाम भारतमें तेजी स’ फैलल।लगभग एहि समय भक्तिकाल और सूफीवाद में जबरदस्त संगम भेल और भारतमें इस्लाम कृष्णक प्रभाव स’ अछूता नहिं रहि पायल।सूफीवाद ईश्वर और भक्तकेँ संबंध प्रेमी और प्रेमिकाक संबंधक मानिंद मानैत अछि।ताहि दुवारे राधा या फेर गोपी कृष्ण सं प्रेम सूफीवादक परिभाषा में एकदम सटीक बइस गेल।नज़र जाकिर अपन लेख ‘ ब्रीफ
हिस्ट्री ऑफ बांग्ला लिटरेचर ‘ में लिखैत छथि कि चैतन्य महाप्रभुक कतेको मुस्लिम अनुयायी छलखिन। स्वतंत्रता सेनानी, गांधीवाद और उड़ीसाक गवर्नर रहि चुकल बिशंभर नाथ पांडे वेदांत और सूफीवादक तुलना करैत एक लेख में किछु मुसलमान कृष्ण भक्तक जिक्र केने छथि, एहि में सब सं पहिल छलाह सईद सुल्तान जे अपन पोथी ‘ नबी बंगश ‘ में कृष्णकेँ नबीकेँ दर्जा देलनि।दोसर, अली रजा जे कृष्ण और राधाक प्रेमकेँ विस्तार सं लिखलाह।तेसर, सूफी कवि अकबर शाह जे कृष्णक तारीफ में काफी लिखलनि। बंगालक पठान शासक सुल्तान नाजिर शाह और सुल्तान हुसैन शाह महाभारत और भागवत पुराणक बांग्ला में अनुवाद करवेलनि।जे ओहि दौरक सब सं पहिल अनुवादक दर्जा रखैत अछि।ओहि दौरक सब सं मशहूर कवि अमीर खुसरोकेँ कृष्ण भक्तिकेँ बाते किछ आर छल।एक बेर निजामुद्दीन औलियाकेँ सपना में श्रीकृष्ण एलखिन। औलिया अमीर खुसरोकेँ कृष्णक स्तुति में किछु लिखय लेल कहलखिन त’ खुसरो मशहूर रंग ‘ छाप तिलक सब छीनी रे से मोसे नैना मिलायकेँ ‘ कृष्णकेँ समर्पित क’ देलखिन। एहि में कृष्णक उल्लेख एतऽ भेटैत अछि — ऐ री सखी मैं जो गई थी पनिया भरन को , छीन झपट मोरी मटकी पटकी मोसे नैना मिलायकेँ —।किछु मुसलमान कवि पर कृष्ण हावी भ’ गेलखिन। जाहि में सईद इब्राहिम उर्फ ‘ रसखान’
के नाम सब सं पहिने अबैत अछि।बिल्कुल सूरदासक जेकां इहो कृष्ण लीलाक वर्णन केने छलाह। हिनकर कृष्ण वर्णन किछ एहेन अछि मानू कृष्ण हुनकर सामने ही लीला क’ रहल छथिन।गोस्वामी विट्ठलनाथ सं दीक्षा लेलाक बाद रसखान वृन्दावनमें बसि गेलाह। अंतिम सांस ओ मथुरा में लेने छलाह और ओतहि हुनकर मकबरा सेहो छैन्ह। रीतिकालक अंतिम साल में नजीर अकबराबादीक कृष्ण प्रेम रसखानक कृष्ण प्रेम सं टक्कर लैत देखाइत अछि।कृष्ण उपासनाक प्रचलन एहि दौरान बेसी भेल। नजीरक दृष्टि में श्रीकृष्ण दुख हरै वाला , कृपा करै वाला और परम अराध्य छथि।हुनका लेल कृष्ण पैगंबर जेना छथि। ओ कृष्णचरितक संग रास लीलाक वर्णन केने छलाह। वाजिद अली शाह सेहो कृष्णक जीवन सं बेहद प्रभावित छलाह। ताज बीबी सेहो श्रीकृष्णक परम भक्त छलीह। ताज बीबीकेँ विवाह बादशाह अकबरक संग भेल छलनि।बीरबलक बेटी शोभावती और जैमलक बेटी लीलावती संग ताज बीबी श्री बांके बिहारीकेँ दर्शनक लेल जाइत छलीह। ताज बीबी के ब्रज धाम और श्री विट्ठलनाथ जीकेँ महिमा सुनि हुनकर दर्शनक लालसा होव लगलनि।ताज बीबी सेहो श्रीकृष्णक भक्ति में रमि गेल छलीह। ताज बीबी गोकुल महावनमें देह त्यागि क’ गोपी स्वरूप सं श्री बांके बिहारीजी केँ लीलामें सम्मिलित भ’ गेलीह। हिनकर समाधि महावन बांगर मथुरामें छनि। बेसीतर विदेशी लोक श्रीकृष्णक भक्त सेहो छथिन। हिनको सभकेँ भारतीय धर्ममें बेसी रूचि छैन्ह। दुनियामें कृष्ण भक्तिकेँ सब सं पैघ आंदोलन और संगठन अछि इंटरनेशनल सोसायटी फाॅर कृष्णाकांशसनेस अर्थात इस्कॉन। हिनकर सब सं पैघ मंत्र अछि ‘ हरे रामा-हरे रामा, राम-राम हरे हरे, हरे कृष्ण- हरे कृष्ण, कृष्ण-कृष्ण हरे हरे ‘।दुनियाभरि में ई मंत्र जपैत-गबैत कतेको विदेशी लोक अहाँकेँ मथुरा वृन्दावनक सड़क पर भेट जेता।श्रीरामक अपन सीमा छैन्ह परंतु श्रीकृष्ण सब सीमा सं पार छथि, ताहि दुवारे हर मनुष्यक मन में आसानी सं बसि जाइत छथि।
जय श्रीकृष्ण
“छाप तिलक सब छीनी रे से मोसे नैना मिलायकेँ”
–आभा झा।


text:
“सफठैत”
– राजकुमार झा, सझुआर ।
*******
कहबी अछि जे शब्द ब्रह्म थिक । अनेकों एहेन शब्द अछि जकर प्रचलन वर्तमान समयमे समाप्त जकाँ भS चुकल अछि । पूर्व समयमे प्रचलित एहने शब्द वा नाम “सफठैत” शब्दक चर्चा करबाक प्रयास कS रहल छी । भारत कृषि प्रधान देश अछि । कृषिक क्षेत्रमे मिथिलाक स्थान सेहो विशिष्ट रहल अछि । कृषि योग्य भूमि मिथिलाक सम्पन्नताक द्योतक रहल अछि । वर्तमान कृषि-प्रणालीक विकसित व उन्नत स्वरूपक चकाचौंधमे पुरातन व्यवस्था विलीन भS चुकल अछि । पुरातन कृषि व्यवस्थाक किछु महत्वपूर्ण प्रचलित शब्द वा नामकें राखब जरूरी बुझि “सफठैत” व्यवस्थाके प्रस्तुत करबाक प्रयास कS रहल छी ।
पूर्व समय ग्रामीण क्षेत्रमे खेतीक मुख्य व सशक्त साधन हSर-बरद होइत छल । खेतक जोतनी हSर-बरदक माध्यमें होइत छलैक । अधिकांश गृहस्थ जोड़ा बरद राखैत छलाह । जिनका दलान पर जोड़ा बरद वा ओहि सँ बेशी बरद रहैत छलन्हि, गाममे ओ लोकनि सम्पन्न गृहस्थ कहाबैत छलाह । मुदा किछु एहनो गृहस्थ छलाह जिनक आर्थिक स्थिति नीक नहि छलनि एवम् जोड़ा बरद नहि रखबाक लेल विवश रहैत छलाह । तखन ओ लोकनि खेती कोना करैत छलाह ? “सफठैत” केर माध्यमें जोतनी वा अन्य खेतीबाड़ीक काज सम्पन्न करैथ । जेनाँ हम एक बरद रखने छी एवम् दोसर गृहस्थ सेहो एक्कहि टा बरद रखने छथि । ओ लोकनि बरदक आदान-प्रदान कय कृषि कार्य सम्पन्न करैथ । बरदक आदान-प्रदान करबाक जे प्रक्रिया छल ताहिके “सफठैत” कहल जाइत छल । एवम् प्रकारेण एहेन सुन्दर व्यवस्था केर माध्यमें गृहस्थ लोकनि खेतीबाड़ी सम्पन्न करैत छलाह ।
आब ई व्यवस्था प्रायः समाप्त भS चुकल अछि । वर्तमान समयमे उन्नत कृषि कार्य ट्रैक्टर केर माध्यमें कयल जाइत अछि । हSर-बरदक युग समाप्त भS चुकल अछि । गाम-घरमे आधुनिक खेतीबाड़ीक मुख्य व्यवस्था केर रूपमे पुरातन प्रणाली मृतप्राय अछि । नव पीढ़ीकें एहेन शब्दक जानकारी उपलब्ध करेबाक दायित्व सम्पूर्ण समाजक अछि । अतीतक सुखद समय व स्थिति पूर्णतः बदलि चुकल अछि । गाम-घरमे एकौटा गृहस्थक दलान पर बरद नहि छन्हि । एहि जगह पर ट्रेक्टर आबि चुकल अछि । नव पीढ़ीक जनतब लेल “सफठैत” शब्दक अर्थके स्पष्ट करैत जानकारी साझा करबाक प्रयास कयलौं अछि । आशाक संग विश्वास अछि जे अपने लोकनिके नीक लागत । जय श्री हरि ।


text:
70 साल सँ दुश्मन देश क बीच पहिल मुलाकात
अमेरिका आ उत्तर कोरिया बीच पहिल बार कोनो करार, ट्रम्प सँ पहिने 12टा राष्ट्रपति रहलथि नाकाम
समदिया
सिंगापुर । 70 साल सँ दुश्मन रहल अमेरिका आ उत्तर कोरिया बीच पहिल बेर बातचीत भेल। अमेरिकी राष्ट्रपति डोनाल्ड ट्रम्प आ उत्तर कोरियाई तानाशाह किम जोंग-उन सिंगापुर में भेंट कयलथि । 71 सालक ट्रम्प 34 साल किम परमाणु हथियार पूरा तरह सँ खत्म करय पर राजी कए लेलथि । बदला में ट्रम्प हुनका सुरक्षाक पूरा गारंटी देलखिन्ह । उत्तर कोरियाक पैघ मांग मानैत ट्रम्प दक्षिण कोरिया संग संयुक्त युद्ध अभ्यास खत्म कएलथि । हालांकि, परमाणु निरस्तीकरण शुरु होबय तक उत्तर कोरिया पर प्रतिबंध जारी रहत । पहिल बेर भेंट भेल किम-ट्रंप 12 सेकंड हाथ मिलेलथि । दूनू गोटे 90 मिनट संग रहलथि, जहिमें 38 मिनट अले मे बात कयलथि । प्रतिनिधिमंडल संग लंच दौरान बात केलथि, संगहि गार्डेन मे संग टहललथि । दूनू गोटेक भेल करार पर हस्ताक्षर कएलथि । पछिला 70 साल मे अमेरिका आ उत्तर कोरिया मे ई पहिल करार अछि । अमेरिका क पछिला 12टा राष्ट्रपति एहिमें नाकाम रहि चुकल छथि।
पूर्वाग्रह छल रोड़ा, आब बदलाव होएत
“हमर सब इतिहास आ पूर्वाग्रह एहि दिशा में रोड़ा छल। हमसब ओकरा पार कए एतय आएल छी। दुनियाँ आब पैघ बदलाव देखत। नाईस टू मीट मि. प्रेसिडेंट।” – किम जोंग-उन
किम बहुत टैलेंटेड लोक
“भेंट शानदार रहल । हम सभगोटे नीक दिशा मे आगा बढ़़ि रहल छी । किम सँ एकटा खास रिस्ता बनि गेल अछि, ओ बहुत टैलेंटेड छथि आ अपन देश सँ बहुत प्रेम करय छथि ।”
समझौताक चारि पैघ बात
1. अमेरिका आ उत्तर कोरिया बीच शांति आ सौहार्द लेल प्रयास कयल जायत।
2. उत्तर कोरिया अपन परमाणु हथियार पूरा तरह खत्म कय देत। एहि पर अमल लेल दूनू देश फालोअप बातचीत करैत रहत। अमेरिका तरफ सँ माईक पोम्पियों एहिमें शामिल रहता।
3. युद्धबंदी आ सैन्य कार्रवाई दौरान गायब लोक एक दोसर वापस सौंपि देताह।
4. अमेरिका उत्तर कोरिया सुरक्षा भरोसा देलथि। दक्षिण कोरिया संग संयुक्त अभ्यास खर्चीला बता कय रद्द कयलथि। ट्रम्प एहि मुद्दा पर अगिला सप्ताह चर्चा करताह।


text:
दरभंगा। 01 जनवरी। टीवी शो राइजिंग स्टार सँ फेमस भेल मैथिली ठाकुर दरभंगा केँ नेहरू स्टेडियम मे नूतन वर्ष पर एहेन समां बान्हली कि दरभंगावासी झूमि उठल। पूरा राति चलल एहि कार्यक्रम मे बहुत रास संगीत जगतक हस्ती पहुंचल छल। चारि दिवसीय मिथिला महोत्सव सह 144सम जिला स्थापना दिवस केर दोसर दिन सांस्कृतिक कार्यक्रम केर आयोजन भेल। एहि दौरान मैथिली ठाकुर केर संग मुंबई सँ आयल गयिका आलिशा एंजेला सेहो देर राति धरी अप्पन गीत सँ लोग सभक मोन मोहि लेलनि।
कार्यक्रम में आम लोगक संगे संग बहुत रास नेता सर मंत्री सेहो मौजूद छल। कार्यक्रम मे उपस्थित भेल बिहार सरकार केँ खाद्य एवं उपभोक्ता संरक्षण मंत्री मदन सहनी केर संग - संग नगर विधयाक संजय सरावगी देर राति धरी कार्यक्रम केर लुत्फ उठबैत नजैर अएला। कार्यक्रम केँ समाप्ति पर मैथली ठाकुर क' मिथिला पेंटिंग भेंट कायल गेल।


text:
राज्य केँ आइजी ऑपरेशन कुंदन कृष्णन कहलनि हुनका सूचना भेटल छल कि मुंगेर मुफस्सिल थानाक्षेत्रक शंकरपुर गाम स्थित सनोज यादव केँ घर मे हथियार राखल गेल अछि। ऐहिक लेल एसटीएफ केर स्पेशल ऑपरेशन ग्रुप-1 केर एक टीम क' मुंगेर रवाना कायल गेल। एहि टीमक कार्रवाई मे सनोज यादव केँ घर सँ एक एके-47 रायफल, एक अमेरिकन सेमी ऑटोमेटिक रायफल, एक रेगुलर पिस्टल, एक 7.65 के रेगुलर पिस्टल, तीन 7.65 बोर के पिस्टल, चारि गोट रिवॉल्वर, अर्धनिर्मित 11 पिस्टल, करीब एक हजार जीवित गोली आओर भारी मात्रा मे अत्याधुनिक हथियार सभक पार्ट्स बरामद भेल।
एसटीएफ टीम एहि मामला मे सनोज यादव, पिता- स्व. कमल किशोर यादव केर संग संजीव साह, पिता राजेंद्र साह, समन कुमार शर्मा, पिता भोला शर्मा आओर तनी शर्मा, पिता शिवनंदन शर्मा क' गिरफ्तार केलक।


text:
प्राप्त खबैर केर मुताबिक कैल्हि बुध दिन करीब 4:30 बजे सांझ मे 1.20 लाख केर लागत सँ निर्माणाधीन भवन जाहिक निर्माण काज छत ढलाई घरी पहुंच गेल अछि आ छतक स्टियरिंग चैल रहल अछि, ऐही भवन केँ शिलान्यास करबाक लेल भावना झा पहुचल छली। जाहिक मिथिला स्टुडेंट युनियन केर कार्यकर्ता सभ विरोध केलनि। मिथिला स्टुडेंट युनियन के कार्यकर्ता सभ विधायिका केँ कार्यशैली सँ नाराज छल। गौरतलब अछि कि भवन निर्माणक कामकाज चारि माह पहिने शुरू भ' चुकल छल आओर मिथिला स्टुडेंट युनियन के कार्यकर्ता सभ पहिने बेलाही - लोहा पथ क' बनेबाक मांग केना छल।
प्राप्त खबैर केर मुताविक भावना झा कुलाही थाना (मधुबनी) मे मिथिला स्टुडेंट यूनियन के कार्यकर्ता सभ पर केस दर्ज करेना छथि। भावना झा केर कहब अछि कि किछु लोग दारू पीब नशा केर हालत मे हमरा संग माएरपीट केलनि आओर हमरा जान सँ मारबाक प्रयास केलनि। मुदा हमर अंगरक्षक आओर समर्थक केर मदैद सँ हमर जान बचल। उपद्रवी सभ शिलापट्ट क' उखाएर फेकलक जे एक दंडनीय अपराध अछि। भावना झा द्वारा दर्ज कराओल गेल केस मे मुख्य रुपे सुमित कुमार, श्यामुद्दीन, वासुकि झा, दीपक राम, अदिल अहमद आओर किछु अज्ञात नाम नामजद कायल गेल अछि।
ओतहि मिथिला स्टुडेंट युनियन के कार्यकर्ता सभक कहब अछि कि कांग्रेस विधायिका भावना झा द्वारा लगाओल गेल सभ आरोप बेबुनियाद आओर मनगढ़ अछि। कार्यकर्ता सभ अप्पन किछु मांग लेल हुनका ज्ञापन देबा पहुँचल छल बस एतबे मे ओ तमसा गेली आ ओता सँ जैय लागली। मिथिला स्टुडेंट युनियन के दू कार्यकर्ता क' थाना मे बंद गेल अछि आओर पुलीस हुनका पर चार्जर्स लगा रहल अछि।
एम्हर खबैर भेटल अछि कि मिथिला स्टूडेंट यूनियन द्वारा सेहो विधायिका भावना झा आओर हुनकर कार्यकर्ता सभक खिलाफ F.I.R दर्ज कराओल गेल अछि।


text:
पीच रोडक दुबगली घर सभ रेखैत कल्लर चौंकल –आरे तोरी के! मङर, थुम्हा आबि गेलै हो।
मङर हँ हूँ किछु नहिं बाजल। बस, खाली डेग दैत बढैत रहल। निसाभाग राति में अनठिया लोक आ लोकक बोली सुनैत दोकानक आगू में ओङहाइत मोर पाँचेक कुकूर दौड़लै झाँऊ-झाऊँ करैत्। चिनिया माय डरे सहमि गेलि आ मङरक लग चलि आएल। ओकरा कुकूर आ चोर दुनूक बड डर होइत छैक्। लगै जेना ओ जोर स चिचिआय लागति। ओकरा थरभस लागि गैलै आ मङरक लग ठाढि जकाँ भ गेलि। ओकर जाँघ जेना लोथ भ गेलैक आ पायर बान्हल सन बूझना गैलैक। पाछू-पाछू चलैत कल्लर ताबत लग आबि गैलैक –“चलू ने मङराइन चलू! कुकूर तँ एहिना भूकत! हाथी चलय बजार कुकूर भूकय हजार! चलू!”
मुदा पसेना स तीतलि चिनिया-माय की बाजौ? ओकर कंठ जेना फुजबे ने करैक। ताबत किछु आर कुकूर संग भ क तीनू गोटेक आगू पाछू भूक लगलै। कुकूर सभ भूकैत-भूकैत जखन आसमान माथपर उठाब चाहलकै त मङर अपन ठेंङा रोड पर पटकैत – फट-फट क कुकूर के डाँट लगलै, मुदा कथी लै कुकूर सभ गुदानतैक। तहन कल्लर उसाहलक अपन ठेंङा आ झटहा जका फेक क चाहलक कि कुकूउर नांङरि सुटका भागल दोकान दिस। थोड़ेक फरा कजाक फेर भूक लागल। चिनिया-माय के जेना जान में जान अयलै। ओ फक द निसास छोड़लक। खा पोसनिहार सब के! चिनिया माय डेराइते बाजलि।
-- चुप रह चल चुपचाप। मङर धोपि देलकै।
-- मौगि कथु जाति, अपन सोभाव नहि बिसरति। मङरक स्वर में सह दैत कल्लर समर्थन कयलकै।
-- सैह न कह्। कहलकै जे चालि, प्रकृति, बेमाय, तीनू संगहि जाय। त अनेरे तखनी स घाठि फेनने छै। चिनिया माय खौंझाइत कहलकै।
-- रौ बहिं…हमरे धोपै-ए! कल्लर? सुनहक! कहलकै जे अहीर बुझाबय से मर्द। गै, अखनी जे तू गारि पड़लीही से जँ सुनितौ रहे, आ आबि क चारि सटका पोनपर ध दितौ त केहन लगितौक।“मङर फेर चिनिया माय के रेवाड़लक।
--छोड़ि दहक मङर, तोंहि चुप भ जाह। कथी लै लगैत छह मौगी स। मौगी होइ-ए धीपल खापड़ि। एक मुट्ठी बातक तीसी जहाँ पड़ल की लागल चनचनाय।“ कल्लर स्थितिके सम्हारैत बाजल।
--मर, हम त कुकूर के कहलिएक। लोक के कहलिएक थोड़े! कहलकैक जे –घेघ छल तोरा, उछटे गेल मोरा – चिनिया माय साँचे चनचना उठल।
-- खैनी खेबहक मङर? – गप्प आ स्थिति के दोसर दिस मोड़ैत कल्लर पुछलकै।
--ओह बहिं। कुकूरो सभ किछु आँखि देखलक-ए! देख ने कोना हवाइ लुटने अछि। मङर कुकूर दिस फेर ठेङा उसाहलक।
कुकूरक अनवरत भूकब सूनि एकटा दोकानदार बल स उकासी आ खखास कैलक। सड़कक दोसर कातक दोकानदार टार्चक रोशनी एहि तीनू गोटेपर फेकलक आ पुन: सूति रहबाक उपक्रक कर लागल। पानवाला झाजीक निन्न सेहो टूटि गेलैक।
--की छिऐ हौ सुमरित? कुकूर बड़ लगै छै? झाजी ओंङ्घायल स्वर में पुछलकै।
--नै कुच्छो! बटोही बाबा। सुमरित बातके अनठबैत कहलकै।
--एते रातिक बटोही? झाजी फेर टोकारा देलकै। खौंझा गेल सुमरित्। इह! इहो बुढबा जे है। सुतत से नै, त कथी है करै-ए। मुदा झाजी के मुँह पर की कहौ? तह दैत बाजल – हौतै कोई, साथमें एकटा जनानियो हई।
--आँय! जनानियो है? – झाजी जेना के जेना धरती पर स्वर्ग भेटि गेलनि। जरूर ई उढरा-उढरी होयत। जरूर ककरो ल क पड़ायल होयत। झाजी फनिक क गुमटी सँ आबि गेल। कुकूर सभक आ झाजीक कोरस सूनि लगभग पूरा थुम्हा बजार जागि गेलै। बजारे कोन? गोट तीसेक घर कुल मिला क। पीच रोडक दुबगली। धिया-पूताक धरिया जका पसरल।
से झाजी सङ झटकल चारि गोटे आर। दौड़ल तीनू के रोकय लेल। कल्लर पाछू तकलक आ सहमि क ढाढ भ गेल।
--कहाँ रहै छ? ढाढ रह – झाजी डपटि क बाजल। चिनिया माय आसन्न भय स प्रकम्पित भेलि मोने-मोन गोहारि कर लागल -- जय हो खेदन बाबा, जय कारू बाबा!
--कहाँ रहै छह? – चाहबला छौड़ा बाजल।
-- रामनगर। -- कल्लर बाजल।
-- कोन रामनगर? – झाजी डपटैत पुछलकै।
-- हरदी-रामनगर। मङर पाछू घुनैत उत्तर देलकै।
-- जेब कहाँ? – सुमरित चिनिया माय के मुँह पर टार्च बारि क रोशनी फेकैत पुछलकै।
-- सुपौल जयबै बाबू। -- कल्लर मिरमिराइत बाजल।
सुमरित आ झाजी चिनिया माय के देखलक आ सोचऽ लागल। गोर अदक देह। छाती आ बाँहि गोदना सँ छाड़ल। नाक में करीब एक भरिऽक लोलक निचला ठोर पर लटकैत। करीब चालीसक वयस, मुदा शरीर कटगर। झाजी जखन-जखन एहन लोक के दैखैत अछि – लोलऽक लेल सोचऽ लगैत अछि। सैह, ई मौगी खाइत होयत तँ लोलक मुँहमें नहिं चल जाइत होयतैक? थूक फैकैत होयत तँ लोलक पर सभाटा लटकि जाइत होयतैक? मुदा झाजी एखन किछु नहिं सोचलक। बाजल – सो सभ कुछ नहीं होगा। हम निगरानी समिति का सेकरेटरी है। रात भर तुम लोग हियाँ रुक जाव। भोर में जहाँ जाना है चला जाव। एतना रात को जाने नहीं देगा। रात को औरत लेके चलेगा? की हौ छब्बू?
--हँ मालिक! – चाहबला छौंड़ा हुँकारी भरलकै।
-- से की हम कोनो अनकर मौगी लऽ कऽ जाई छियै? अपन घरनी के लऽ कऽ जाइ छी।
-- चोप! तामस चढाता है, घरनी का भरुआ। एतना रात को चलेगा? झाजी फेर दबारलक।
मुदा बाह रे कल्लर! दिमाग में जेना प्रश्नऽक सही उत्तरि भेट गैलै। ओ कने एकांत भऽ गेल। आ एक दू गोटे के अपना दिस बहटारि लेलक। बाजल – असल में मङराइन के केन्सर के बीमारी भेल छै। ब्लाकऽक डाकटर कहलकै जे पटना में जल्दी देखा ले। सम्भव आगूओ जाय पड़त। तेँ बाबू भोरका गाड़ी पकड़ऽ लेल धड़फड़ायल छिए। नहिं त रामनगर आ सुपौल कोन दूर? दू-अढाई घंटाक रास्ता।
-- केन्सर? – सभ फुसफुसायल अपना में। सुमरित पहिने हनछिन-हनछिन करैत रहय। भारी बीमारीक नाम सुनि छौंड़ो सभ पाछू हटऽ लागल। तखन झाजी बेचारे की करत? – अच्छा रमनगर के गंगाधर झा के चिन्हैत छहका?
-- ओ तऽ हम पड़ोसिये छथि! – कल्लर बाजल।
-- आ राजीन्दर बाबू के?
-- ओ हम्मर पड़ोसी – मङर बाजल। हबैन तक हम हुनके हऽर जोतैत छलियैन।
बड़ बेस, जाह। मुदा देखऽ रातिकऽ चलै छह, नीक नहिं करै छह। -- झाजी हारल जुआरी जकाँ बाजल।
-- की करबै मालिक! कोनो की सऽखसँ रातिकऽ चलै छी? जाउ आहाँ सुतू गऽ। परनाम! कल्लर पिण्ड छोड़बैत बाजल।
-- अच्छा, सुनऽ, गाँजा-बाजा तऽ ने छऽ संग में? – फेर झाजी पुछ्लकैक।
-- नहिं मालिक, जाउ निचैन भेल।
झाजी अपन गुमटी में फिरि आयल आ अंङैठी-मोड़ देबऽ लागल। हाँफी। हाँफी पर हाँफी।
कुकूरो सभ अपना सीमान सऽ टपल बूझि चुप भऽ गेल। थुम्हा बजारा से इहो तीनू टपि गेल। आब कारी स्याह पीच रोड आ रोडक दुबगली बबूरक बोन। रातुक अन्हार में कारी सड़क आर कारी लागऽ लगलैक। भारि अकास जनेरक माबा जकाँ तरेगन छिड़िआयल रहैक आ भिखमंगाक फाटल कंबल सन सहस्त्राक्ष लगैक।
बबूरोबोनि जखन टपि गेल तऽ तीनू कने आफियत अनुभव कयलक्। भीड़ स बेदाग निकलि कऽ चलि आयल तकर प्रसन्नता सबऽ सऽ बेसी कल्लर के छलैक। कारण स्थितिक गंभीरताके वैह बुझने रहैक। मङर- मङराइनक हेतु धन-सन। जेना अदना सन गप्प भेल होइक। कल्लर प्रसन्नता सँ उठौलक पराती – तीन देखहुँ जात, सखि हे तीन देखहुँ जात! कमल नयन, विशाल मूरति, सुन्दरी एक साथ! सखि हे! इह! बरगाही भाइ, ठकुरबो जे है, अतत्तह करैए। अरे दुपहरिया राति में पराती गबै-ए चलऽ की चुपचापे! – मङर अकछाइत बाजल।
-- आब की राति धयले छै? भोर त भऽ गेलै। -- कल्लर बाजल।
-- “रौ बहिं, डंडी-तराजू माथ सऽ कनिये हठ भेलै आ भोर भऽ गेलै? कम सऽ कम एखन एक पहर राति आर छै। देखहक—“ मङर कल्लर के बहटारलक आ आकास में उगल त्रिशंकु दिस इशारा करऽ लगलैक।
-- अच्छा छोड़ऽ -- कल्लर अनठबैत कहलकै।
-- ‘तखन तेजू मिसर की सभ केलक मङराइन?”
-- मङराइन जे मानसिक रुपे गाम आ बथान में ओझड़ायल छलि, साकांक्ष होइत बाजलि – ओना परोछक बात छै, लेकिन हमरा तेजू मालिक किछु नै कहलक। हमर हाथो नै धयलक। बाटे धयने आयल, बाटे धयने गेल।“
-- सुनलहक मङर? भऽ गेलऽ! लड़ि लेलऽ मोकदमा? हम तऽ पहिने कहलियऽ, मौगीक विसबास नहिं।“ – कल्लर स्पष्ट कऽ देलकै।
मङर अपन फराठी सम्हारैत लागल रेड़ऽ -- गय मौगी, तेजुआ…! गय, हाकीम पुछतौ तऽ इहे कहबही। गाम आ सुपौल सभ घिनाओत ई मौगी। देखि ले डांङ। ठीक-ठीक जे कल्लर सिखौलकौ, हाकिम लग कहऽ पड़तौक। ने तऽ देखि ले। एही डाङ सऽ डेंङा देबौ। सुक्कल मङर के तों एखन चिन्हले कहाँ? – मङर हकमि जकाँ गेल।
-- कुच्छो करऽ, हमरा लाज होइ-ए। ई बात हमरा हाकिम लग कहल पार नहिं लागत्। हम गामे सऽ कहैत अबै छियऽ। मारि देबऽ तऽ मारि दऽ। चढा दऽ चाँपे। मुदा हमरा बुते ककरो आगि उठाओल पार नहिं लागत। बेचारा हमर किछु बिगाड़बो नै केलक तऽ हम अनेरे कथी लेल दोख दियौक। झूठ बाजि कऽ की?” – चिनिया माय घनघनाइत कहलकै।
-- गय, सोनाक टुकड़ी खेत कबुआ लेलक। मालक बथान लेल मोंछ पिजबै-ए आ तों कहै छे हमर कुच्छो नै बिगाड़लक? दही न अथी कराकऽ ओकर रुप्पैया, जे करजा सधाकऽ खेत छोड़ायब।“—मङर चिनिया माय के गरिअबैत बाजल।
-- “दौक ने देह बेचिकऽ टाका जहाँ सँ होई छै तहाँ से। करजा खेलकै ई, एकर बाप, आ देबै हम?” – चिनिया माय बिक्ख होइत लोहछैत बाजल।
-- “गय, तों हमरा बापके कहबे?” फटाक- फटाक। -- आ मङर बैसा देलकै दू डाङ चिनिया माय के पोन पर।
-- “मङर, हम पहिने कहलियऽ। एकरा बूते नहि होएतऽ। ई तऽ तेजुएक राज़ी छऽ। ओकर सिकैत बजतऽ? ई तऽ गोटे दिन तोरे माहुर खोआ देतऽ।“ – कल्लर ललकारा देलकै।
-- “रै कोढिया! पुतखौका ! तोरे घरनी सन सभ छै? तोरे घरनी जेना जुगल सिंह सङे फँसल छौ, तहिना बुझै छिही। बड़ पूर बनऽ चलला-हे। हम जेना जनिते नहि छियनि?” – चिनिया माय कसिकऽ कल्लर ठाकुर पर प्रहार कयलकै।
कल्लर ठाकुर एहन प्रहारक कल्पनो नहिं कयने छल। तिलमिला गेल। “तखन लिहऽ खेतक साँती बाप बलाऽ…।“ – कल्लरो ताव में आबिकऽ बाजल। “मङर एहिसँ नीक तँ चिनिया। तोहर बातो मानैत छह। फट फट जबाबो दितैक हाकिम के। इह। पौ बारह!”
-- रौ कलरा, किछु भऽ जाउ, हम अपना बेटी के बजार नहिं चढायब। एखन ओकर गौना करबाक अछि। ओकरा हाकिम लग ठाढ करबै तऽ हम रहब कहीं के? गौना होयतैक? कुटुम की कहत? नहिं ई नहिं होएत। ओ तऽ पाहुन थिक। हमर लोक थिक थोड़े? ई जे हमर लोक अछि तकर ई हालति …।“ --- कहैत कहैत मङर पित्ते लह-लह करऽ लागल।
बेटीक मादे सुनैत देरी चिनिया माय जेना उग्र भऽ गेलि। ओकर सौंसे देह काँटो-काँट भऽ गेलैक। उनटि कऽ ओ कोन फुर्ती सऽ कल्लरक पेट हबकि लेलकै से कल्लरो के पता नहिं चललैक। कल्लर बफारि तोड़ऽ कानऽ लागल। आ, पेट में दाँत गड़ौने चिनिया माय संज्ञा शून्य भऽ गेलि। बड़ी का पर होश भेलै तऽ तर में कलराक ऊपर सऽ स्वयं के पड़ल देखि हड़बड़ा गेलि चिनिया माय। उठलि आ लागलि बड़बड़ाय – हम अनकापर पाथर नहिं फेकबै, नहिं फेकबै। किन्नहु नहिं, किन्नहुं नहिं। बताहि भऽ गेलि चिनिया माय। मङर बामा हाथे फराठी आ दहिना हाथे माथ पकड़ि बैसि गेल। खन कल्लर के देखय, खन चिनिया माय के। डंडी तराजू पछिमा अकास में लटकि गेल रहैक। त्रिशंकुक निचला तारा जका मङर लटकि गेल रहय। की करौ? की करौ ओ?
कथाकार : उपेन्द्र दोषी


text: दरभंगा । राज्यपाल देवानंद कुवंर बिहारवासी स राज्य क नवनिर्माण मे एकजुट हेबाक आह्वान करैत कहला जे राज्य क मानव संसाधन एकर सबस पैघ पूंजी अछि। कुंवर आइ एहिठाम बिहार दिवस क मौका पर तीन दिवसीय बिहार अंतर विश्वविद्यालय सांस्कृतिक प्रतियोगिता तरंग 2010 क उदघाटन करबाक बाद उपस्थित जनसमूह कए संबोधित करैत कहला जे आजुक दिन राज्य क परिप्रेक्ष्य मे काफी पैघ अछि, किया कि इ बिहार क लेल उत्सव क दिन छी। देश मे भले अलग- अलग 28 राज्य भ गेल, मुदा भारत एक अछि। राज्यपाल कहला जे राज्य सब मे भाषा, साहित्य, सभ्यता आ संस्कृति अलग- अलग अछि। एकर बावजूद भारत एक अछि किया कि एहि ठामक लोक अपन सभ्यता आ संस्कृति कए हमेशा मन रखैत छथि। जे अपन संस्कृति कए बिसरी जाइत अछि ओ अपन माइ-बाप कए बिसरी जाइत अछि। ओ कहला जे आई पूरा विश्व ग्लोबल विलेज भ चुकल अछि। मुदा स्थानीय पहचानक अपन महत्व अछि। बिहार मे प्रतिभा क कमी नहि अछि। एकरा निखारबाक जरूरत अछि। ओ छात्र स जीवन क सब क्षेत्र मे अपन कौशल आ जौहर देखेबाक आह्वान केलथि।


text:
मिथिलाक बात, विचार आ आन्दोलन कें आगू बढ़बैत अखिल भारतीय मिथिला पार्टी कोलकाता मे राज्य इकाई केर गठन क' रहल अछि. आगामी रवि (17 दिसंबर) कें बेरिया 4 बजे सं भारत सभागार मे एक आमा सभा आयोजित अछि, जाहि मे इकाई गठन होएत आ नेतागण अपन उद्गार व्यक्त करताह.
एहि आयोजन मे राज्यक मैथिल बुद्धिजीवी, समाजसेवी ओ एक्टिविस्ट लोकनि भाग लेताह. कहि दी जे पश्चिम बंगाल इकाई केर प्रभार मिथिला एक्टिविस्ट उमाकांत झा बक्शी कें देल गेल अछि. रविदिन पार्टीक राज्य इकाई केर औपचारिक घोषणा भ' जाएत.
इकाई गठन सभा मे आंदोलनी कमलेश झा, किशोरीकांत मिश्र, समाजसेवी कामदेव झा, संपादक राजनन्दन लाल दास भाग लेताह त' जीबेन्द्र मिश्र, दिलीप झा, मालती झा, प्रेमनारायण झा, भवनाथ मिश्र आदि लोकनिक एक्टिव भूमिका रहतनि. आयोजन मे पार्टीक राष्ट्रीय महासचिव संजय मिश्र सेहो उपस्थित रहताह. ओतहि राज्य प्रभारी उमाकांत झा बक्शी द्वारा एहि आम सभा मे मैथिल कार्यकर्ता लोकनि कें फुजल आमंत्रण देलनि अछि.
आमसभा मे मिथिला-मैथिल-मैथिली मे इंटरेस्ट रखनिहार लोक आबि भाग लेथि आ अपन बहुमूल्य सुझाओ सं पार्टी कें आगूक दिशा तय करबा मे योगदान करथि, एहि तरहक आह्वान कएल गेल अछि.
ज्ञात हो जे महानगर कोलकाता ओ उपनगरीय क्षेत्र मे लगभग 15 लाख मैथिल जनसंख्या निवास करैत अछि आ पूरा राज्य मिला ई अओर बहुत बेसी भ' सकैत अछि. जें कि कलकत्ता मिथिला आंदोलनक जनक रहल अछि, ई आमसभा बेस महत्वपूर्ण भ' सकैत अछि.


text: पटना। बिहार विधानसभा चुनाव क पहिल चरण क 47टा सीट क लेल 21 अक्टूबर कए मतदान हेबाक अछि। एहि दौरान सबटा राजनीतिक दल मतदाता कए आकर्षित करबा लेल अपन पूरा ताकत झोंक देलथि अछि। पहिल आ दोसर चरण क सीट मिथिला क्षेत्र क अछि। राजनीतिक विशेषज्ञ क कहब अछि जे इ इलाका हरदम सत्ताक संग रहल अछि, मुदा ओहि ठामक लोक क मानब अछि जे ओ जेकरा चुनैत छथि सत्ता ओकरे भेटैत अछि। एक बेर फेर मिथिला क लोक सत्ता क दुहारि खोलबा लेल तैयार अछि। एहि क्षेत्र मे अधिकतर सीट पर सतारूढ़ भारतीय जनता पार्टी (भाजपा) आ जनता दल (यूनाइटेड) गठबंधन क कब्जा अछि। एहि सीट पर कब्जा जमा कए राखब राजग क कोशिश रहत। ओतहि राजग क वोट बैंक मे सेंध लगाकए अपन पुरान जनाधार कए हासिल करब राष्ट्रीय जनता दल (राजद), लोक जनशक्ति पार्टी (लोजपा) आ कांग्रेसक मुख्य चुनौती होएत। परिसीमन क बाद भ रहल एहि पहिल चुनाव मे मधुबनी क एकटा सीट मधेपुर क अस्तित्व समाप्त भ गेल अछि। जाहि पर राजदक कब्जा छल। मधुबनी जिला मे एकटा विधानसभा क्षेत्र कम भ गेल अछि। पहिल चरण मे चाहि सीट लेल मतदान होएत ओहि मे स पिछला चुनाव मे भाजपा आ जद (यू) गठबंधन क प्रत्याशी 28टा सीट पर विजयी भेल छलाह, जखकि राजद कए मात्र पांचटा सीट भेटल छल। जाहि मे स मधेपुर एहि बेर नहि अछि। ओतहि रूपौली विधानसभा क्षेत्र स विजयी राजद विधायक बीमा भारती एहि बेर जद (यू) क सदस्य छथि। एकर अलावा पूर्व सांसद तस्लीमुद्दीन क पुत्र सरफराज सेहो जद (यू) क टिकट पर भाग्य आजमा रहल छथि। एहि प्रकारे राजद क कब्जा वाला पांचटा सीट मे स एकटा समाप्त भ चुकल अछि, ओतहि राजद क दूटा विधायक पाला बदलिकए जद (यू) क दामन थामि लेने छथि। प्रथम चरण क चारिटा सीट – मनिहारी, सिमरी बख्तियारपुर, अमौर आ कोढ़ा पर कांग्रेस क कब्जा अछि। अपन सीट बचेबाक कांग्रेस क लेल सेहो चुनौती अछि। जानकार क कहब अछि जे मधुबनी जिला मे पहिने कांग्रेस क काफी मजबूत जनाधार छल। मैथिल बाह्मण क वर्चस्व वाला एहि जिला मे अधिकतम सीट कांग्रेस क झोली मे जाइत छल, मुदा 1990 क बाद स्थिति बदलि गेल आओर इ जिला राजदक गढ भ गेल। आइ स्थिति इ अछि जे एहि जिला मे कांग्रेस क कब्जा मे एकटा सीट नहि अछि। एहि चुनाव मे हालांकि कांग्रेस सब सीट पर अपन प्रत्याशी उतारलक अछि। प्रथम चरण क चुनाव मे सरकार क मंत्री विजेंद्र प्रसाद यादव, रेणु कुमारी, रामजी दास ऋषिदेव, पूर्व मंत्री नीतिश मिश्र, पूर्व सांसद आनंद मोहन क पत्नी लवली आनंद, बाहुबली सांसद पप्पू यादव क पत्नी रंजीता रंजन, कांग्रेस क प्रदेश अध्यक्ष महबूब अली कैसर, लेसी सिंह जइसन लोक क किस्मत दांव पर रहत, ओतहि राजनीतिक दल कए अपन-अपन गढ़ बचेबा क चुनौती रहत। राजनीतिक विश्लेषक हालांकि मानैत छथि जे परिस्थिति बदलल अछि। सब सीट पर कांग्रेस क प्रत्याशी एबा स जद (यू) एहि बेर अति पिछ़डा, पिछ़डा, महादलित, मुस्लिम आ सवर्ण वोट पर अपन लक्ष्य बनेने अछि। कोसी क इलाका जद (यू) क राष्ट्रीय अध्यक्ष शरद यादव क प्रभाव वाला क्षेत्र अछि। एहि क्षेत्र मे पिछला चुनाव मे जद (यू) कए भारी सफलता भेटल छल। राजद सेहो एहि ठाम माई समीकरण कए फेर जिंदा करबा मे लागल अछि। ज्ञात हुए जे मधुबनी, अररिया, सुपौल, किशनगंज, पूर्णिया, कटिहार, सहरसा आ मधेपुरा जिला क 47टा सीट पर पहिल चरण क तहत 21 अक्टूबर कए मतदान होएत। उल्लेखनीय अछि जे बिहार विधानसभा क 243 सीट क लेल छह चरण मे 21 अक्टूबर स 20 नवंबर तक मतदान हेबाक अछि। सब सीट क लेल मतगणना 24 नवंबर कए होएत।


text:
एहि मामला मे नेत्री केँ पति सदर थाना मे प्राथमिकी दर्ज करौलनि अछि। लापता नेत्री बीजेपी नेता गत विधानसभा चुनाव मे जन अधिकार पार्टीक टिकट पर चुनाव लड़ल छली। जखनकि गत पंचायत चुनाव मे पटुआहा पंचायत सँ मुखिया पदक लेल उम्मीदवार छली।
गायब नेत्रीक पति गौरीशंकर पुलिस सँ कहलनि कि 12 जनवरी केँ हुंकार पत्नी नानी गाम जेबाक लेल पटुआहा निकलल छली। हुनकर नानी बूढ़ आओर बीमार छली। जाहि कारण पटुआहा गेलाक बाद बेसी काल ओ ओता रही जायत छली आओर अगला दिन आबैत छथि। मुदा ओ वापस नहि आयल छथि। जाहिक बाद सभ रिश्तेदारक संगे संग सहरसा सँ ल'केँ दिल्ली धरी पता कायल गेल मुदा कोनो जानकारी नहि भेटल। हुनकर मोबाइल सेहो बंद बता रहल अछि।
एहि मामला मे थानाध्यक्ष आरके सिंह कहलनि कि प्राथमिकी दर्ज करी लापता महिलाक खोज शुरू क' देल गेल अछि। अपने क' बता दी कि किछु दिन पहिने ओ भाजपा मे शामिल भेल छली।


text: पटना। धुआं क लकीर हलका करि बिहार नव कथा लिखबा लेल तैयार भ चुकल अछि। इ ओहि विकसित देश क लेल उदाहरण अछि जे कोपेनहेगन मे भेल विश्व जलवायु सम्मेलन मे कार्बन उत्सर्जन कम करबा पर आनाकानी केलथि। इ प्रयास देश क एहन राज्यक दिस स भ रहल अछि जे पर्यावरण संरक्षण आ ग्लोबल वार्मिग कए लकए संवेदनशील अछि। इ विदेशी मुद्रा अर्जित करबाक एकटा पैघ जरिया सेहो बनत। विकास क दौड़ मे आगू बढ़बा लेल आतुर बिहार संगठित तरीका स वायु प्रदूषण कम करि एहि साल यूरोपीय देश कए अपन ‘कार्बन क्रेडिट प्वाइंटÓ बेचबा लेल तैयार भ चुकल अछि। जलवायु पर नजर रखनिहार संयुक्त राष्ट्र संगठन क स्वीकृति भेटला स एहि साल कम स कम 50 लाख यूरो क विदेशी मुद्रा अर्जित हेबाक उम्मीद अछि। कार्बन क्रेडिट प्वाइंट अर्जित करबा लेल सूबा मे कईटा कल-कारखाना क्लीन डेवलप्मेंट मेकनिज्म(सीडीएम) उपकरण लगेलक अछि। इ उपकरण पर्यावरण कए दूषित करि ग्लोबल वार्मिग कए बढ़ावा देनिहार कार्बन गैस क उत्सर्जन कए कई गुना कम करत। एहन पहल करबा मे सबस प्रमुख अछि बिहार हाइड्रोइलेक्ट्रिक पावर कारपोरेशन(बीएचपीसी)। पश्चिम चंपारण स्थित त्रिवेणी लिंक कनाल आ रोहतास स्थित नासरीगंज प्रोजेक्ट मे एहन उपकरण लगाउल गेल अछि। एहि स हर वर्ष 22 हजार टन कार्बन गैस क कम डिस्चार्ज होएत। जेकरा स 22 हजार कार्बन क्रेडिट प्वाइंट भेटत, जाहि स दस यूरो क हिसाब स 2.20 लाख यूरो भेटत। 10 स 13 यूरो यानी 700 स 910 टका क बराबर अछि। एहि साल अपन 16 आओर प्रोजेक्ट मे एहन उपकरण लगेबाक बीएचपीसी क योजना अछि। एहन करि बीएचपीसी 60 लाख यूरो आओर विदेशी मुद्रा क रूप मे अर्जित करत। ओकरा स प्रति वर्ष 60 हजार प्वाइंट भेटत मिलेंगे। इंडियन आयल कारपोरेशन (आईओसी) बरौनी रिफाइनरी मे फ्लेयर ग्लास रिकवरी सिस्टम(एफजीआरएस) तकनीक अपनेबाक फैसला लेलक अछि जाहि स साल मे 18,832 टन कार्बन गैस क उत्सर्जन कम होएत। गोपालगंज मे सिधवालिया बायोमास पावर प्रोजेक्ट अपने टर्बाइन मे सीडीएम तकनीक लगेलक अछि। नतीजतन एहि प्रोजेक्ट स एहि साल 1,94,105 टन कार्बन गैस बाहर निकलबा स रूकत। सीमांचल क अररिया जिला मे बायोमास गैसिफायर पर आधारित तापघर मे सेहो एहने उपकरण लागल अछि जे साल मे 70,681 टन जहरीली गैस वातावरण मे घुलबा स रोकत। नरकटियागंज बायोमास पावर प्रोजेक्ट मे बैक-प्रेशर टर्बाइन लगाउल गेल अछि। जे सालाना 8,382 टन कार्बन गैस उत्सर्जित हेबा स रोकत।


text:
- 7 सितंबर स’ दौड़य लागत मेट्रो ट्रेन
- दिल्ली मेट्रोक एक कोचमे 50 लोकनि बैसि सकताह
- समयमे सेहो बदलाव भ’ सकैत अछि
bn
कोरोना वायरस केर बढ़ैत मामिला स’ निपटबाक लेल मेट्रो सेवाके 22 मार्च स’ बंद क’ देल गेल छल. आब अनलॉक-4 मे केंद्र सरकार मेट्रो सर्विस शुरू करबा के मंजूरी द’ देलक अछि. 7 सितंबर स’ मेट्रो ट्रेन एक बेर फेर पटरी पर दौड़ैत नजरि आओत. एकर सभ स’ बेसी लाभ दिल्लीमे रहयवला लोकनिके होयत. एहिठाम बेसी लोक मेट्रोमे यात्रा करैत अछि. शीघ्रहि स्वास्थ्य मंत्रालय दिस स’ एसओपी सेहो जारी कयल जायत, जाहिमे मेट्रो ट्रेनके चलाओल जयबाके ल’ क’ आवश्यक दिशा-निर्देश जारी कयल जायत.
मेट्रोक लेल स्टैंडर्ड ऑपरेटिंग प्रोसिजर (SOP) तैयार करबाक लेल यूनियन हाउसिंग एंड अर्बन अफेयर्स मिनिस्ट्री 1 सितंबरके बैसक बजओलक अछि। एहिमे देशक सभ 17 मेट्रो रेल कॉरपोरेशनक मैनेजिंग डायरेक्टर्स शामिल होयताह। एहि बैसकमे तय होयत जे मेट्रोमे यात्री लोकनिक यात्रा कोना सुरक्षित कयल जाय?
दिल्ली मेट्रो रेल कॉरपोरेशन (डीएमआरसी) केंद्र सरकारक फैसलाक स्वागत कयलक अछि। ट्विट क’ कॉरपोरेशन कहलक अछि जे एसओपी जारी होयबाक बाद आगू लोकल लेवल पर आन फैसला लेल जायत। यद्यपि डीएमआरसी शनिदिन न्यूज एजेंसीके बतओने छल जे मेट्रो शुरू करबाक लेल कतेको तरहक सावधानी राखल जायत। एकरा अनुसार एक कोचमे 50 टा लोक स’ बेसी नहि बैसि सकताह. टाइमिंगमे बदलाव, टिकट काउंटरके मैनेज करब सन बात शामिल छल।
इ अछि किछु महत्वपूर्ण विन्दु-
- मेट्रो भोर 6 बजेक बजाय 7:30 बजे स’ चलत आ रातिमे 11:30 केर बजाय 10 बजे बन्न भ’ जायत मेट्रो स्टेशन।
- भीड़के नियंत्रित करबाक लेल मेट्रो स्टेशन सभ पर 40% गेट टा खोलल जायत.
- सभके कम स’ कम 2 मीटरक सोशल डिस्टेंसिंग राखय पड़त.
- सभके फेस मास्क पहिरय पड़त.
दिल्ली मेट्रो रेल कॉर्पोरेशन बतौलक अछि जे अनलॉक 4.0 केर दिशा-निर्देशक अनुसार, दिल्ली मेट्रो 7 सितंबर स’ अपना सेवाके पब्लिकक लेल शुरू क’ देत। मेट्रो पर एसओपी जारी होयबाक बाद मेट्रो सर्विस स’ जुड़ल बाकी जनतब सार्वजनिक कयल जायत.
एहि शहरमे मेट्रो चलाओल जाइत अछि
दिल्ली, मुंबई, बेंगलुरु, चेन्नई, हैदराबाद, लखनऊ, जयपुर आ कोलकाता।
मेट्रो शुरू करबाक लेल सभ स’ पहिने पश्चिम बंगालक मुख्यमंत्री ममता बनर्जी आ फेर दिल्लीक मुख्यमंत्री अरविंद केजरीवाल मांग कयने छलाह. दुनू प्रधानमंत्री नरेंद्र मोदीके चिट्ठी लिखि क’ मेट्रो शुरू करबाक अनुमति मांगने छलाह।
दिल्लीक मुख्यमंत्री अरविंद केजरीवाल केंद्र सरकारक मेट्रो सर्विस शुरू करबाक केंद्र सरकारक फैसलाक स्वागत कयलनि अछि. ओ कहलनि जे हमरा खुशी अछि जे मेट्रोके 7 सितंबर स’ शुरू करबाक अनुमति देल गेल अछि.


text:
लोकतंत्र मे नेता नहि जनताक परीक्षा होइत अछि
आशीष झा
बिहार मे विधानसभाक लेल भेल उपचुनाव एक बेर फेर साबित केलक जे लोकतंत्र मे नेता स महत्वपूर्ण जनता होइत अछि। चुनाव परिणामक कई गोटे समीक्षा केलथि अछि। अधिकतर समीक्षक एकरा नीतीश कुमारक हारि कहलथि, किछु एकरा नीतीश लेल खतराक घंटी कहलथि। राजद आ लोजपा अपन पुनर्जन्म कहलक, त भाजपा मे नीतीश सरकार कए बाहर स समर्थन देबाक मांग हूए लागल। लागल जे लोकसभा चुनाव मे राजग क जे जलवा छल से खत्म भ गेल। लालूक प्रति तामस खत्म भ गेल। लालूक लौटबाक रास्ता साफ भ गेल। नीतीशक विदाई निश्चत भ गेल। कुल मिला कए सब कए लागल जे तीन महीना मे सब किछु बदलि गेल। मुदा जे नहि बदलल तकरा पर कोनो चर्चा नहि भेल। बिहारक जनता एक बेर फेर जीत गेल। ओ नहि हारल छल, नहि हारत। ओकर जीत अटल अछि।
समीक्षक बिहारक चुनाव परिणाम नेताक आधार पर देखैत रहला अछि। ओ मानैत रहला अछि जे नीतीश बिहार कए बदलि रहल छथि। मुदा ओ एहि गप पर ध्यान नहि देला जे इ सबहक पाछु मे जनता अछि। बिहार बदलल तखने नीतीश कए सत्ता भेटल। जनता नीतीश कए बिहार बदलबा लेल सत्ता तक पहुंचेलक। बिहारक लोक जनैत अछि जे नीतीश पारसमणि नहि छथि। ओ राजद आ अन्य विकास विरोधी छविक नेता कए अपन दल मे शामिल करि कए ओकरा विकास दूत नहि बना सकैत छथि। चुनाव परिणाम कहैत अछि जे जनता नीतीशक एहि प्रयास कए स्वीकार नहि केलक।
जनता मानैत अछि जे नीतीश कए पार्टी मे गेला स कोनो नेता अपन 15 वर्षक कलंक नहि धो सकैत अछि। जनता विकासक चोला धारण करि जदयू आ कांग्रेसक टिकट पर चुनाव मैदान मे कूदल ओ सब नेता कए हरा देलक, जे पिछला लगभग दू दशक स बिहार कए गर्त मे पहुंचा देबाक काज केलक। जनताक साफ संकेत अछि जे एहन नेता अगर जदयूक टिकट पर लड़त, त लालू आ पासवान मे कोन खराबी।
नीतीश स गलती बस एतबा भेल जे ओ दू टा भ्रम कए दूर नहि कए सकला। पहिल इ जे ओ इ मानि लेलथि जे हुनकर कारण बिहार बदलल, जखन कि बिहार बदलल,तखने ओ एलथि। दोसर जे ओ इ मानि लेने छलाह जे जनताक याददाश्त बहुत मंद अछि। बिहारक जनता क याददाश्त कए मंद बुझबाक गलती विश्लेषक सेहो केलाह अछि। हम एकरा बिहारक जनताक अपमान मानैत छी।
दरअसल, बिहारक राजनीति एकटा नव बाट पर चलि निकलल अछि। एकरा बुझबा लेल लोकतंत्र आ इतिहासक नव ढंग स विश्लेषण जरूरी अछि। बिहार मे सत्ताक स्तर पर बदलाव क इ परंपरा काफी पुरान अछि। ईसा स 326 साल पहिने सिकंदर जखन आक्रमण केलक त जनता मे तत्कालीन नंद वंशक प्रति घोर असंतोष ओकर जीत मे अदृश्य रूप मे सहायक बनल। आइ धरि इ प्रमाण नहि भेटल जे एकटा सुगठित साम्राज्य महज तीन साल मे कोना नष्टï भ गेल। कोनो खून-खराबा नहि भेल। कोना भेल एहन सत्ता परिवर्तन, के केलक एहन खामोश क्रांति जेकर गंूज ककरो सुनाई नहि देलक। पाटलिपुत्र स कोसो दूर अध्यापनक काज मे लागल विष्णुगुप्त या फेर हुनकर शिष्य चंद्रगुप्त अवश्य एहि लेल अमर भ गेलाह, मुदा एकर असली नायक त मगधक लोक छल जे सिकंदरक आक्रमण कए अपन स्वाभिमान स जोडि़ लेलक। आइ लालू आ पासवान क जीत ओहने अदृश्य सहायताक रूप मे देखल जा रहल अछि। सिकंदर क जीत ओकर जीत नहि छल। सिकंदरक राज बेसी दिन नहि रहल, किएक त ओ जनताक विश्वास नहि जीतलक, मगध जीतब आ मगधक लोक कए जीतब हरदम दू टा वस्तु रहल अछि। हम मध्ययुग कए पाछु छोडि़ आयल छी। एखन लोकतंत्र अछि। मुदा जनताक व्यवहार मे कोनो अंतर नहि आयल अछि। जनता एखनो अपना कए पारसमणि बुझबाक गलती केनिहार नेता कए हरेबा लेल अपन धुर विरोधी कए जीतक तमगा थमेबा स नहि चुकैत अछि।


text:
जनाधिकार मोर्चा के सुप्रीमो आ मधेपुरा सँ सांसद पप्पू यादव वैशाली मे मुख्यमंत्री नीतीश कुमार क' 'खुला चैलेंज' देलनि। पप्पू यादव नीतीश कुमार क' चुनौती दैत कहलनि कि हिनका एक मासक समय आओर मौका देल जाय आ ऐहिक बाद बिहार मे एकोगोट अपराधी बचल तेँ ओ राजनीति छोईड़ देता। पप्पू यादव कहलनि कि एहि दुनू दावा लेल ओ कोर्ट मे एफिडेविट सेहो करेबाक लेल तैयार छथि।
गौरतलब अछि कि वैशाली के महनार मे 3 दिन पहिने व्यवसायी श्रवण जायसवाल केर हत्याक बाद हुनकर परिजन सभसँ भेंट करबाक लेल पप्पू यादव पहुँचल छला। पप्पू यादव केर घोषणा सुनी मृतक जायसवाल केर परिजन सभ कहलनि कि अपराधी सभके यदि पुलिस नहि मारैत अछि तेँ हम सभ मारब। मृतक के परिजन सभ बतौलनि कि हत्या केँ साजिशकर्ता जेल मे छथि ई सुनी पप्पू यादव हुनका जेल मे मरबेबाक सार्वजनिक तौर पर ऐलान क' देलनि।
पप्पू यादव बिहार मे बिगड़ैत कानून व्यवस्था आओर अपराध, भ्रष्टाचार जेहन मुद्दा केर विरोध मे 7 दिसंबर क' महनार बंद केर ऐलान केलनि अछि। ऐहिक अलावा 10 दिसंबर क' बिहार केँ सड़क आओर रेल चक्का जाम आओर 16 दिसंबर क' बिहार बंद केर संगे - संग चरणबद्ध आंदोलन करबाक ऐलान केलनि।